Қазақстан Республикасы Білім және Ғылым министрлігі
А.БАЙТҰРСЫНҰЛЫ АТЫНДАҒЫ ТІЛ БІЛІМІ ИНСТИТУТЫ

ӘОЖ индексі: 81̍ 373

Мемтіркеу № 0118RK01303

Инв. № 

	 «БЕКІТЕМІН»

    ҚР БҒМ ҒК А.Байтұрсынұлы атындағы Тіл білімі институтының директоры        _________Е.З. Қажыбек
« __ »  _______________     2019 ж.
	


ҚАЗАҚ ТІЛІ КЕҢІСТІГІНДЕГІ ҰЛТТЫҚ-МӘДЕНИ КОД: СИМВОЛДЫҢ АРХЕТИПТІК МӘРТЕБЕСІН ЖӘНЕ ТҰЛҒАНЫҢ ТАРИХИ-МӘДЕНИ ТИПІН АНЫҚТАУДАҒЫ ҚЫЗМЕТІ

АТТЫ ҒЫЛЫМИ-ЗЕРТТЕУ ЖҰМЫСЫНЫҢ ЕСЕБІ

(аралық)
Тақырыптың ғылыми жетекшісі:

филология ғылымдарының докторы,

        профессор                                                 _______________ Момынова Б.
Алматы, 2019
ОРЫНДАУШЫЛАР ТІЗІМІ
Жоба жетекшісі 

ф.ғ.д., профессор, 
бас ғылыми қызметкер

                  Момынова Б.Қ. (кіріспе, 1, 1.1 тарауша)
ф.ғ. Ph-докторы

                       Анесова У.Г. (негізгі бөлім, 3, 3.1 тарауша)
ф.ғ.д., профессор,

бас ғылыми қызметкер

                  Манкеева Ж.А. (4 тарауша, қорытынды) 
ф.ғ.д., профессор,

бас ғылыми қызметкер
                             Анес Г.К. (2 тарауша)
ф.ғ. магистрі,

кіші ғылыми қызметкер
                   Таубалдиев М.Е. (6 тарауша)
ф.ғ. Ph-докторант
,

кіші ғылыми қызметкер
                    Маралбек Е. (6 тарауша)
ф.ғ. магистрі, 

кіші ғылыми қызметкер

           Казакбаева Ш.Ш. (5 тарауша)
РЕФЕРАТ

Есеп 44 бет, 10 сур., 2 кесте.

Зерттеу объектісі: қазақ әдеби тілінің тарихы, репрессиялаған зиялылардың мұраларын зерттеу; қазақ мәдени кодын тасымалдаушы тілдік тұлға; қазақ мәтіні мәселелері, лингвотекстология; мәтін лингвистикасы мәселелері және көркем шығармалардың стилистикалық анализі; қазақ ұлттық символдарының семиотикасы және символдардың семантикалық талдауы; паралингвистика: қазақ бейвербалды амалдары, ым мен ишарат, дене қалыптары, сөйлеудің просодикалық амалдары және басқаларының семантикалық анықтамасы мен түсініктемесі.

Зерттеу пәні болып қазақ әдеби тілінің өміршеңдігі мен қазақ әдеби тілінің эволюциясын анықтайтын жаңа бағыттары, соған қоса қазақ тіл білімінің креативті бағыттары табылады. 

Зерттеу әдістері: әрекетті-жүйелі талдау, салыстырмалы, контрастивті және жалпылама әдістері, материалды жаппай жинау әдісі мен лингвистикалық фактілерді салыстыру және факторлық талдау.
Жұмыстың мақсаты – көркем және прозаикалық мәтіндерді қарастыра отырып полисемантикалық, өзіндік категорияларға бөлінген ашық коммуникативті-прагматикалық жүйелерге сүйене отырып зерттеу, мәтін мен символдардың байланысын анықтау, ұлттық және жалпыхалықтық құндылықтарды дамытуда тілдік таңбаның қызметін анықтау, сандық-сапалық және функционады-семантикалық бағыттардың функционалды-коммуникативтілігін анықтау мен қазақ тіл бірліктерінің ерекшеліктерін зерттеу болып табылады. 
Зерттеу барысында жобаның негізгі бағыттары бойынша қазақстандық және шетелдік зерттеушілердің ғылыми еңбектері қаралды; көркем шығармалардың лингвистикалық талдауы жасалды; мәтін ұғымын, оның толыққандылығын анықтаудағы негізгі мәселелер қарастырылып, қазақ мәтіндерінің семантикалық кеңістігі жөнінде тұжырымдар жасалды.
Қазақ символдары мен олардың семантикасының лингвомәдени ерекшеліктерін айқындау мақсатында материалдар жинақталып, семиотика саласы бойынша теориялық мәселелер қаралып, символдардың семантикасы жасалды.  

Қазақ тілінің ым-ишарат түсіндірме-иллюстративті сөздігіне материалдардар жинақтау жұмысы жүргізілді. Соған қоса оқу құралына арналған материалдарды талдау, соған сәйкес студенттерге арналған тапсырмаларды құрастыру, яғни  ЖОО-ның филология мамандығына арналған оқу құралын құрастыру жұмыстары басталды.
Жүргізілген жұмыстардың нәтижесінде барлығы 21 мақала, оның бірі SCOPUS базасына енетін журналда жарияланды, 1 мақала БҒЖБҚ ұсынған журналдарда, 19 мақала республикалық және халықаралық ғылыми-теориялық конференция материалдар жинақтарында, периодикалық басылымдарда жарияланып, баяндамалар жасалды, 2 моногрия және 1 сөздік уақытылы жарық көрді.  
Жобада ұсынылған жоспар бойынша зерттеу жұмыстары жүргізіліп, кесте бойынша төмендегі зерттеу нәтижелеріне қол жеткіздік:
Шәкәрім шығармаларының тіліне арналған лингвистикалық талдау нәтижелері 50% орындалды.
«Мәтін кеңістігі: семантикалық, этимологиялық аспект» атты монография 100% дайын болды (Әнес Ғ., Мәтін кеңістігі: семантикалық және этимологиялық аспект. – Алматы: «Қазақ тілі» баспасы, 2019. – 252 бет. ISBN 978-601-80756-4-3.)
«Қазақ ым-ишараттарының суретті түсіндірме сөздігі» (Момынова Б.Қ. Қазақ ым-ишараттарының суретті түсіндірме сөздігі. Алматы: «Қазақ тілі» баспасы, 2019. – 200 бет ).

У.Г. Анесова. Әлемнің тілдік бейнесіндегі символдар жүйесі. – Алматы: «Қазақ тілі» баспасы, 2019. – 232 бет. 
 «Қазақ ым-ишараттарының классификациясы: жасалу жолдары, мағыналық талдау» атты оқу құралы 50% дайын. 
Соған қоса жоспарға сәйкес ҚР және шетелдік ғылыми периодикалық басылымдар мен БҒЖБҚ журналдарына арналып мақалалар мен баяндамалар әзірленуде.

Қолданылу аясы. Аталмыш жоба қазіргі таңда өзекті, тың болып тұрған мәселелердің бірі болатын ХХ ғасырдағы қазақ әдеби тілінің тарихын, яғни әдеби тіл, тілдік тұлға мәселелерін, семиотика, паралингвистика мен лингвомәдениеттану сияқты ғылымдарының аясында қарастырылады.
Енгізу. Оқу үдерісін жетілдіру мақсатында арнайы теориялық қор жинақталады, яғни оқу үдерісінде қолданылатын сөздік пен оқу құралы, монография дайындалады. Аталмыш еңбектер филология мамандығын меңгеріп жатқан бакалавр студенттеріне ғана емес, сонымен қатар магистратура және докторантура деңгейлерінде де қолданылады.
Зерттеу объектісінің дамуы жөніндегі тұжырымдар. Зерттеудің соңғы нәтижелеріне сәйкес барлық атқарылған зерттеу жұмыстары жоспарланған кестеге сай, белгіленген уақыттан кешіктірілмей, тиісті мерзімде орындалып жатыр. Алдағы уақытқа жоспарланған зерттеу жұмыстарын да өз уақытында орындауды көздеп отырмыз.
Тірек сөздер: әдеби тіл, мәдени код, тілдік тұлға, символ, семиотика, лингвомәдениеттану, мәтін лингвистикасы, паралингвистика, мәтіннің семантикалық кеңістігі, этимология. 

МАЗМҰНЫ

	КІРІСПЕ................................................................................................................... 6
	

	НЕГІЗГІ БӨЛІМ ................................................................................................... 12
1 XX ғасырдың басындағы қазақ әдеби тілінің функционалдық құрылымын зерттеу. Терминологияны қалыптастыру, жазу ережелері, қазақ әдеби тілінің нормаларын дұрыс оқылымы мен кодтау және Шәкәрім шығармашылығының тілдік тұлға ретінде рөлі...……………………………….................................... 12
	

	1.1 Шәкәрімінің әртүрлі жылдардағы басылымы негізінде мәтіндерге іріктеме жасау, материалдар жинау, монографияның басылымы.................................. 14
	

	
	

	3 М. Өтемісұлы өлеңдері негізінде ауызша әдеби тілдің хат түріндегі қазақ әдеби тілінің стилінің көркем әдебиеттегі ерекшеліктерін анықтау................ 18
	

	3.1 М. Өтемісұлы шығармашылығы негізінде зерттеу нәтижелерін жариялау................................................................................................................. 21
4 Қазақ тіліндегі символдардың лингвомәдени ерекшеліктерін анықтау, сондай-ақ шағын мәтіндерді түрлендіруде және әр түрлі сөйлеу салаларында оларды пайдалану мүмкіндіктерін анықтау; Қазақ тіл біліміндегі  жаңа трендтік зерттеулерді белсендірудегі жаңа зерттеулердің ықпал ету дәрежесін анықтау, символдардың семантикасы мен семиотикалық ерекшеліктерін ашу арқылы олардың ұқсас тілдік құбылыстардан айырмашылығын көрсету................................................................................................................... 22

4.1 Мәдени код ретінде символдарды игеру бойынша зерттеу нәтижелеріне жарияланым........................................................................................................... 25
5 Мимика және ым-ишараттың көрнекі түсіндірме сөздігі бойынша деректерді жүйелеу ……….................................................................................. 26
	

	6 МБЖЖ ұсынған журналдарда, республикалық және шетелдік ғылыми-теориялық конференцияларда баяндама жасау …............................................. 31
7 Университеттің филология факультетінің студенттері мен магистранттары үшін оқу құралын жасау....................................................................................... 32
	

	ҚОРЫТЫНДЫ........................................................................................................40
	

	ӘДЕБИЕТТЕР ТІЗІМІ .......................................................................................... 39
	

	ҚОСЫМША А......................................................................................................  40
ҚОСЫМША Ә....................................................................................................... 42
	


КІРІСПЕ
Ғылыми жұмыс нәтижесінің қазіргі жағдайын бағалау. Ғылыми жоба Қазақстан Республикасының тұңғыш президенті Н.Назарбаевтың «Рухани жаңғыру» бағдарламасын жүзеге асыруға арналған, яғни ұлттық сананы оятып, қазақ халқының ұлттық кодтарын жаңғырту мәселесі бұл ғылыми жобаның өзектілігін арттырады. Зерттеу міндеттері орындалған уақытта ғылыми жобаның мақсатына қол жеткен уақытта аталмыш мемлекеттік бағдарлама жүзеге асырылады.   

Ғылыми жобаға берілген уақытта алынған нәтижелер бойынша алға қойылған мақсаттар мен міндеттер орындалды, зерттеу жұмыстары кестеге сәйке уақытылы орындалды. 
ҒЗЖ жүргізу негіздемесі. Ғылыми зерттеу жұмысын орындауға арналған алғышарттар. Қазақ тілі мәдени және тілдік диалогты жүзеге асыратын қарым-қатынас құралы, мета-код болып табылады.
Ұлттық кодты бойына сіңіріп, куммулитативті қасиетке ие әдеби тіл қазақ жазуының кезеңін білдіріп, кез келген ұлттың тілдік ерекшеліктері мен қажеттіліктерін көрсетеді. Түрлі тарихи кезеңдерде қалыптасқан әдеби тіл тек ұлттың әлем бейнесін ғана емес, сонымен қатар тілдік тұлғаның тілдік бейнесін де көрсетеді. 

Қазіргі кезде біз ХХ ғасыр, тым терең тарихи кезең болмаса да, қазақ әдеби тілі тарихының зерттелмеген, тың кезеңі деп білеміз. Бұл кезеңде қазақ интеллегенция өкілдері қазақ тілінің тазалығы мен қазақ мәдениетінің дамуына көп үлес қосып, әдеби тіл нормаларының сақталуы үшін аз тер төккен жоқ. Оны жүзеге асыру үшін әдеби нормаларды кодтап, орфографиялық заңдылықтарды енгізді, сонымен қатар аударма ісін меңгеріп, оқулықтар мен оқу құралдарын, бірінші журнал, роман, алғашқы ғылыми басылымдар мен қазақ кітаптарының авторлары болды. Репрессия салдарынан, қазақ интеллегенция өкілдерінің бізге қалдырған мұралары (Шәкәрім шығармалары да) қазірге дейін қазақ әдеби тілінің зерттеу объектәлеріне айналмағаны белгілі. Ал Шәкәрім Құдайбердіұлының сіңірген еңбегі мен қазақ әдеби тілін қалыптастырудағы рөлін зерттеу уақытты талап етеді және «Қазақ әдеби тілі тарихы» міндетті пәнінің құрамында оқытылуға тиісті. Осы жағдайлардың барлығы осы бағытта жүргізілетін зерттеулердің қажеттілігін айқын көрсетеді.   
    
Соған қоса, ғылыми жобада қазіргі таңда тың бағыт болып тұрған қазақ мәтінің теориялық мәселелері, лингвотекстология зерттеледі. Бұл бағыт тек тіл білімінің фундаменталды мәселесі ғана емес, сонымен қатар тарих, әдебиет және әлуметтану ғылымдарының аясында жүрген пәнаралық сипатқа ие. ХХ ғасырдан бастап мәтін сөйлеу бірлігі және ерекше сөйлеу шығармашылығы ретінде зерттеле бастауы мәтін лингвистикасы пәнін дүниеге келтірді. Мәтін ұғымымен бірге оны танып-білудің жолдары, амал-тәсілдері пайда болды. Ал мәтінді тілдік жақтан тану тілдік бірліктердің қызметін, мағыналық қырларын анықтаумен пара-пар. Мәтіннің тілдік қырларын толық білу интеграциялық процеспен қатар жүреді. Ғылымдағы интеграциялық үдерістердің көбеюі интеграциялық бірлесу мен тұтасудың көрінісі мәтін талдау мен мәтінтану, мәтін құрылымы мен мәтінтүзілімнен көрінетіндіктен, осы жаңа парадигмаға сай мәтін лингвистикасына, мәтінтануға, мәтін кеңістігінің семантикасы мен көне мәтіндердегі сөздердің этимологиясын ашуға арналған зерттеу жұмысының бағыты мен көтерген тақырыбы өзекті болып отыр. Тарихи мұралар жекелеген автордың шығармасы болса да, көп ретте белгілі бір дәуірдің туындысы саналады және мұндай мәтіндерді тілдік жағынан тануда сол тарихи кезеңге арналған зерттеулердегі тарихи деректерді мәтіндегі деректермен ұштастыра қарастыру нақтылыққа әкеледі және нәтижелі болады. Зерттеуде бұл мәселе толық ескерілгендіктен, мәтінтану тұрғысынан маңызды. Қазақ әдеби тілі тарихындағы авторлы мұралар мен мұраға жатқызылып келген, ауызша жетіп, кеш басылған шығармалардың тарихи нақтылыққа қатысы ескерілуі және зерттеуде осы ұстанымды сақтауды ұсынуы зерттеудің өзектілігіне нұсқайды. Сондықтан, қолжазбаны жинақтау, көне, сирек, ең соңғы басылымдарды, фиксимилелерді тауып, оларға текстологиялық талдау жасау, олардың авторлық құқығын дәлелдеп, қалпына келтіру көп уақыт пен ғылыми негізді талап етеді. Ең бастысы сол табылған материалдардағы араб әрпінде (қадым), төте жазумен (усул жадид) хатталған мәтіндерді оқу, сол мәтіндердің тарихи грамматикасын, фонетикасы мен лексикологиясын, қазақ тілі диалектологиясын және сол кезеңнің саяси жағдайына қарай өзгертілген мәтіндерді тани алу, техникалық қателерді тауып жөндеу аса талап пен біліктілікті, терең зерттеулерді қажет етті. Осы факторлардың барлығы ғылыми жобада мақсат болып қойылып, сол мақсатты жүзеге асыру үшін түрлі міндеттердің орындалды. Соған қоса, М.Өтемісұлы қазақ халқы үшін құнды мұра қалдырып, оның еңбектері ұлттың мәдени кодын тасымалдайтын қазақ халқы үшін бағалы зерттеу болды. 

Код – таңбалар жүйесі мен заңдылықтардың жиынтығы: олардың қолданысы шифрлау, дешифрлау, келесі ұрпақ үшін ақпаратты сақтау мен тасымалдауға арналған. Ал мәдени кодтар әлем туралы көне архетиптік және мифологиялық түсініктердің жиынтығы болып табылады. Олар саналы және мәдени адамға тән болатын феномен түріне жатады. Сол себепті мәдени кодтарды атадан балаға берілетін символдар мен кодталған символдардың жиыны болып табылады. Ал мәдени кодтардағы символдар, өз кезегінде, уақыт өте келе мағынасын өзгертіп, жаңа мәдени кодтарға айналуы мүмкін. Басқа сөзбен айтқанда, код қазір де, әрі болашақта да түсінікті болатын өткен уақыттың тәжірибесі ретінде қарастырылады.

Бұл ғылыми жоба жұмысының жаңа жаһандану кезеңіндегі ұлттық құндылықтарды тану арқылы ұлттық ерекшелегімізді сақтап қалуға ықпал етіп, «Рухани жаңғыру» бағдарламасының талаптарын орындау арқылы қойылған міндеттерді орындады.
Қазіргі тіл білімінде мәдени кодтар туралы жиі айтылады. Мәдени кодтарды әркім өзінше түрлерге бөліп жүр. Бірақ есте үнемі болатыны – кез келген нәрсе, құбылыс код бола алмайды, код ретінде әрбір ұлт мәдениетінің архетипі саналатын  базалық кодтар алынады және ол әрбір ұлттың, ұлыстың  әлемді түсінуінің қарапайым түрі ретінде тілдік санада орныққан, әбден қалыптасқан болуы тиіс. 

Орыс тіл білімінде В.В.Красныхтың мәдени кодтарды бөлуіне ғылыми еңбектерде жиі сілтеме жасалады. В.В.Красных мәдени кодтарды: соматикалық (тәндік); кеңістіктік; уақытша; заттық; биоморфтық; рухани деген түрлерге бөледі [1, 283]. 

Бұл кодтардың ішінде вербалды кодтың орны бөлек. Себебі бұл кодты мәдени кодтар жүйесіндегі жеке дара өзіндік ерекшелігі мол, тәуелсіз элемент ретінде қарап, метакод деп атайды. Өйткені метакод немесе концептуальды код басқа кодтарды вербалдандыратын ерекше код. Ол белгілі бір ортада белгі, таңба заттық негізі бар нәрсе, құбылыс, әрекет түрінде кездеседі. Таным үдерісі және қарым-қатынас барысында өзге бір заттың, құбылыстың, әрекеттің орнын басып әрі ол туралы ақпарат алуға мүмкіндік беретіндей  әлеуеті болады және алынған ақпаратты сақтап, өзгеге жеткізіп, бірнеше қызметті қатар атқарады. Сондықтан белгінің материалдық формасы және идеальдық мазмұны болады, сол арқылы белгі мән мен мағынаны иеленеді. Зат туралы ақпаратты немесе белгінің мағыналық мәнін ол енетін жүйе анықтап, нақтылайды. Ондай жүйе ретінде көбінесе мәдениет танылады. Айталық, ишарат, ым немесе әртүрлі түстер өздігінен мәнді бола алмайды, мәнді  тек белгілі бір мәдени контексте ғана иеленеді. Сондықтан ым мен ишараттар мәдени кодтар қатарына кіреді, олардың мәнін түсіну үшін қызығушы адам нақты бір мәдениетті білуі, ұғынуы, түсінуі керек. Мәдениеттегі таңбалық функцияны тек тіл ғана атқарып қоймайды,  сонымен бірге әдет-ғұрып, дәстүр, салт,  амандасу-қоштасу рәсімдері, тұрмыстық заттар (үй, киім, дәм-тұз), адамның сыртқы тұлғасы, оның мінезі, ым-ишараты да атқарады. Олардың утилитарлық қызметтері табиғи ерекшеліктерінен туындаса, таңбалық функциялары нақты бір мәдениетпен айқындалады. 

Ым-ишараттардың негізгі қызметі – эмоцияларды жеткізу, түрлі аффектілерді бейнелеу. 

Жобаның нәтижесі болып ұсынылып отырған сөздікте күнделікті қарым-қатынас кезінде коммуниканттар тарапынан орындалатын ым-ишараттардың мәні ашылады, мағынасы нақтыланады, сол арқылы коммуникацияға қатысушылардың коммуникативтік діттеміне жетуіне көмегі тиетін бейвербалды амалдардың түрлі тілдік сипаты айқындалды. 

Бейвербалды амалдардың ұлттық сипаты басымдығын  ескергенде, ұлт мәдениеті мен ұлттық танымды тереңірек ұғынуға мүмкіндік беретін ұсынылып отырған сөздікті ұлттық сипаты басым материалдар бір жерге топтастырылған оқу құралы ретінде  де қабылдауға болады.

Ғылыми жобаның міндеттері қатарына қосылған ым-ишараттардың иллюстративті-түсіндірме сөздігі арнайы мақсатты орындауға бағытталған, яғни тілдің ортодологиялық қызметін (сөздіктер тіл білімінің ортодологиялық амалдарының қатарына жатады), яғни мәдени код болатын ым-ишараттар  мен дене қимылдарының вербалды амалдармен, яғни тілдің қатысуы арқылы берілуі мен олардың мәні осы сөздікте берілген.
Әр бейвербалды амалдың мәні және коммуникация кезіндегі мағынасы бар, соған қоса олар коммуникативтік акт кезінде коммуниканттың әрекеті мен қатысушылардың ақпараттық-мазмұндық фонын көрсетеді.

Сөздікте коммуникация атрибуты мен артефактысы, дәстүрлі материалды мәдениет элементтері бар коммуникация кезінде орындалатын әр дене қимылы, ым-ишарат, такесика, проксемика мен просодика элементтері тек сөз арқылы ғана емес, сонымен қатар сурет пен фотографиялар арқылы түсіндіріледі. Сонымен қатар, кооммуникацияның бейвербалды амалдардың дыбыстары мен сөздерінің модификациясы жүзеге асырылды. Талдау арқылы бейвербалды амалдардың жасырын, терең мағыналары айқындалды.   
Сөздік қазақ тілін үйренетін орыс тілді аудитория мен шетел студенттеріне де арналған. Ым-ишараттарда берілген мәдени кодтарды сөздікте берілген анықтамалар және бейнелер (суреттер мен фотографиялар) арқылы үйрене алады. 
Жоба бойынша жүргізілген зерттеулер жайында мәліметтер. Жоба бойынша атқарылған зерттеу жұмыстарының нәтижелері жоспарланған кестеге сәйкес өз уақытында орындалды және алдағы уақытта кестеге сәйкес жүзеге асады. Жоспарға сәйкес келесі міндеттер орындалды: нәтижесінде барлығы 21 мақала, оның бірі SCOPUS базасына енетін журналда жарияланды, 1 мақала БҒЖБҚ ұсынған журналдарда, 19 мақала республикалық және халықаралық ғылыми-теориялық конференция материалдар жинақтарында, периодикалық басылымдарда жарияланып, баяндамалар жасалды, 2 моногрия және 1 сөздік уақытылы жарық көрді.  

Жыл бойы мерзімдік жоспар бойынша 2 монография мен 1 сөздік шығару жоспарланып уақытылы орындалды.
«Мәтін кеңістігі: семантикалық және этимологиялық аспект» монографиясы мен осы тақырыпқа сәйкес жазылған мақалалар төмендегі нәтижелерге қол жеткізуге септігін тигізді:

- мәтін ұғымын толық сипаттай алатын және мәтін сипатын толық жеткізу құзіреті төмен анықтамалар мен түсініктерді топтастыру, жүйелеу, сонымен қатар мәтін түрлері мен типтерін анықталып, тарихи мәтіндер мен кейінгі жаңа мәтіндер туралы түсініктердің, оларды зерттеудің ерекшеліктері ашып көрсетілді;

- мәтін талдау мен мәтінтанымның ұқсастықтары мен айырмашылықтары сараланды және мәтіннің түзіліміндегі, мәтінді талдау мен мәтінтанымдағы тілдік бірліктердің қызметі мен маңызы, мағынасы, олардың мәтін санаты мен негізгі белгілерін айқындаудағы рөлі нақтыланды;

- мәтіннің, мәтінтанымның негізгі ұғымдары мен мәтінге байланысты терминдердің ұғым-түсініктері ғылыми негізделді;

- қазақтың ескі мәтіндерін зерттеу мен танудың ғылыми ұстанымының мәтінтанымдық зерттеулердің негізгі принциптеріне қарағанда өзгешелігі дәлелденіп, қалыптастырылды;

- «ауызша-жазбаша мәтін» ұғымының мәні мен маңызын және қазақ тіл біліміндегі бұл жаңа ұғым-түсініктің тілдік болмысын нақты мәтіндерді талдау арқылы көрсетілді;

- мәтінтанымдық зерттеулердегі лексикалық, фонетикалық, морфологиялық ауытқуларды анықтау және оларды анықтаудың жолдары мен тәсілдері санамаланды;

- мәтіннің семантикалық кеңістігі түсінігін және осы кеңістіктің ерекшеліктерін анықтау, сонымен бірге мәтіннің семантикалық кеңістігіндегі автор бейнесінің мәтіндік міндетті компонет ретіндегі орны мен мәтін құрылымындағы қызметі айқындалды;

- мәтіндік концептуалдық кеңістік пен мәтіндік концептілік өрісті айқындайтын тірек бірліктердің мәнін этимологиялық талдаулар арқылы нақтыланып, олардың мәтінішілік мәнін ашылды.
«Әлемнің тілдік бейнесіндегі символдар жүйесі» монографиясы монографиясы мен осы тақырыпқа сәйкес жазылған мақалалар төмендегі нәтижелерге қол жеткізуге септігін тигізді:

- «әлемнің тілдік бейнесі» ұғымының мәнін ашылды;


- әлемнің тілдік бейнесінің таңбалық сипаты көрсетілді;


- тіл мен мәдениет сабақтастығындағы символдық сипат көрсетілді;


- тілдік таңбаның символдану үдерісінің тетігі анықталды;


- символдардың қоғамдағы коммуникативтік қызметінің мәдени-прагматикалық, танымдық-ақпараттық мәні сипатталды;


- «символ» ұғымының шектес ұғымдардан ерекшелігі және сабақтастығы талданды: таңба-символ, бейнелілік-символ, уәжділік-символ, әмбебаптық-символ, бірегейлік-символ, концепт-символ;


- көркемдік ойлау жүйесіндегі символдың репрезентациясы көрсетілді: метафоралық символдар, фразеологиялық символдар, аллегория мен символдардың ұқсастықтары мен айырмашылықтары көрсетілді;


- символдың семантикасының белгілері көрсетілді: мазмұнының кешенділігі, мағыналарының теңдігі және көпмағыналылығы нақтыланды;


- символдың дүниетанымға қатысты қалыптасқан антропоөзектік жүйесі көрсетілді: мифологиялық, діни-ритуалдық символдарға тоқталу, талдау;


- символдану үдерісінің архетиптік модельдері сипатталды: ұлттың мекен орны мен табиғи-климаттық жағдайларынан туындайтын символдар, символ және түс, символ және космос, сандық символдар, анималистикалық символдар, жалпы этносты сипаттайтын (этникалық) символдар сарапталды.

Ғылыми жобаның 2019 жылға арналған мерзімдік жоспарының мақсаттары мен міндеттері:
№1 күнтізбелік жоспар:

ХХ ғасырдың басындағы қазақ әдеби тілінің функционалды құрылымын зерттеу. Терминология, орфографиялық ереже, грамматика, дұрыс оқу мен мен тілдік тұлға ретінде Шәкәрімнің қазақ әдеби тілінің нормаларының кодифифкациясы қалыптастыру.
№1.1. күнтізбелік жоспар:
Тілдік фактілер мен материалдар жинастырылып, Шәкәрімнің әр түрлі жылдарында шыққан  көркем және прозаикалық мәтіндерінен және аударылған мәтіндерден мысал жинастыру. Монографияны шығару 2020 жылдың аяғына қарай шығарылады деп жоспарланған.
№3 күнтізбелік жоспар:

М.Өтемісұлы өлеңдерінің негізінде қазақ жазба әдеби тілі мен ауыз әдеби тілінің көркем әдеби стилінің ерекшеліктерін айқындау. Сонымен қатар М.Өтемісұлының әр жылда шыққан өлеңдер жинағының мәтінін салыстыру жұмыстарын жүргізу. Мәтін теориясы, текстология, лингвотекстология, мәтіннің семантикалық кеңістігі бойынша отандық және шетелдік зерттеушілердің еңбектерін қарау. Монография 2019 жылдың қараша айында баспадан шығады деп жоспарланған және жоспарға сәйкес орындалды. Монографияның дайындық деңгейі 100%. 
№4 күнтізбелік жоспар:

Қазақ тіліндегі лингвомәдени символдардың ерекшелігін айқындау, соған қоса олардың микро және макромәтіндердің типизациясында, түрлі сөйлеу сфераларында қолданылуын зерттеу; символдарды соған ұқсас басқа тілдік құбылыстардан ажырату. Оны жүзеге асыру үшін символдың семантикасын айқындау және олардың семиотикалық ерекшеліктерін, қазақ тіл білімінің жаңа зерттеліп жатқан бағыттарының ықпал ету деңгейін анықтау. Осы кезеңнің нәтижесі бойынша 2019 жылы монография шығару көзделген. Монографияның дайындық деңгейі 100%.
№4.1. күнтізбелік жоспар:

Мәдени код болып саналатын символға қатысты зерттеу нәтижелерін жариялау.

№5 күнтізбелік жоспар:

Қазақ ым-ишараттарың иллюстративті-түсіндірме сөздігі бойынша жинақталған мәліметтерді жүйелеу, сөздік құрастыру жұмыстарын атқару. Жоспарға сәйкес сөздік 2019 жылы жарыққа шығуы керек. Сөздіктің дайын болу деңгейі 100%.

№6 күнтізбелік жоспар:

Республикалық және халықаралық ғылыми-техникалық конференциялар мен БҒЖБҚ ұсынған журналда жариялап, баяндама жасау.  

№7 күнтізбелік жоспар:

ЖОО-дағы филология студенттері мен магистранттарына арналған оқу құралын құрастыру. Бейвербалды амалдардың классификациясы жасалды, тақырып бойынша тапсырмалар мен жаттығулар құрастырылды. Оқу құралын шығару 2020 жылға жоспарланған. Оқу құралының дайындық деңгейі 50%.
Алдағы уақытта жобада жоспарланған міндеттерді ойластырылған мерзімнен кешіктірмей, уақытылы орындау мақсат етіп қойылды. 
Жоғарыда берілген мерзімдер бойынша ғылыми-зерттеу жұмыс нәтижелерінің барлығы 2019 жылдың орта шенінде жасалған жұмысты орындау актілері мен төменде ұсынылған «Негізгі бөлімде» анық жазылған.
НЕГІЗГІ БӨЛІМ

1 XX ғасырдың басындағы қазақ әдеби тілінің функционалдық құрылымын зерттеу

ҒЗЖ-ның негізгі нәтижелері, әдістері мен сипатын көрсететін мәліметтер:

Атқарылған ҒЗЖ-ның негізгі сипаты Қазақстан Республикасының тұңғыш президенті Н.Назарбаевтың «Рухани жаңғыру» мемлекеттік бағдарламасын жүзеге асыру болып табылады.

ҒЗЖ-да таңдалған зерттеу бағытының өзектілігі оның когниция, таным, мәдениет және халықтың ділімен байланысты болуында, ал әдеби тілді (әсіресе толық зерттеліп бітпеген ХХ ғасыр басындағы қазақ әдеби тілі) көркем әдебиет материалдарын талдау арқылы зерттеу, қазақ халқы туралы түсінік қалыптастырып тілдік тұлға мәселелері, әлемнің тілдік бейнесін ғана емес, сонымен қатар ұлттың өмір сүру моделін құрайтын мәдени кодтардың тасымалдануына септігін тигізетін символдарды зерттеу өзектілігін еш уақытта жоғалтпайы. Аталмыш ғылыми зерттеу жұмыстары гуманитарлық ғылымдар үшін, соның ішінде қазақ тіл білімінің төмендегі зерттеу аймақтарын қамтиды:


- Қазақ әдеби тіл тарихы, репрессияланған интеллегенция мүшесінің бірі Ш.Құдайбердіұлының мұрасын зерттеп, оның қазақ әдеби тілі тарихындағы атқаратын қызметін айқындау; Ш.Құдайбердіұлының қазақ әдеби тілін қалыптастырудағы рөлі мен сіңірген еңбегін айқындау, оның қазақ әдеби тілінің функционалды стилдерін дамытудағы қызметі, жалпы қазақ халқының мәдени кодын тасымалдаушы  тілдік тұлға ретінде қарастырып, философ-поэттың шығармаларының лексика-грамматикалық ерекшеліктерін анықтау;

- ХХ ғасыр басындағы текстология мәселелерін шешу, М.Өтемісұлы сияқты мықты тарихи тілдік тұлғаланың 10-томдық шығармалар жинағындағы (1925 жылы Ташкентте шыққан жинақтан 2000 жылдың басында шыққандарынан бастап) канондық мәтіндерін талдау;

- 70-80 жылдардың көрнекті балалар әдебиеті өкілі Б.Соқпақбаевтың тілдік тұлға ретіндегі рөлін айқындау, оның шығармаларының стилистикалық талдауын жасау арқылы сол заман балаларының әлем туралы тілдік бейнесін концептілерді зерттеу арқылы тану;

- Қазақ символдарының семиотикасын зерттеп, символдардың семантикалық мағынасын ашу;


-  Әлемнің тілдік бейнесінің таңбалық сипатын көрсету, тіл мен мәдениет сабақтастығындағы символдық сипатты көрсету, тілдік таңбаның символдану үдерісінің тетігін анықтау, символдардың қоғамдағы коммуникативтік қызметінің мәдени-прагматикалық, танымдық-ақпараттық мәнін сипаттау, «символ» ұғымының шектес ұғымдардан ерекшелігі және сабақтастығын талдау: таңба-символ, бейнелілік-символ, уәжділік-символ, әмбебаптық-символ, бірегейлік-символ, концепт-символ; көркемдік ойлау жүйесіндегі символдың репрезентациясын көрсету: метафоралық символдар, фразеологиялық символдар, аллегория мен символдардың ұқсас тықтары мен айырмашылықтарын көрсету; символдың семантикасының белгілерін көрсету: мазмұнының кешенділігі, мағыналарының теңдігі және көпмағыналылығын нақтылау; символдың дүниетанымға қатысты қалыптасқан антропоөзектік жүйесін көрсету: мифологиялық, діни-ритуалдық символдарға тоқталу, талдау; символдану үдерісінің архетиптік модельдерін сипаттау: ұлттың мекен орны мен табиғи-климаттық жағдайларынан туындайтын символдар, символ және түс, символ және космос, сандық символдар, анималистикалық символдар, жалпы этносты сипаттайтын (этникалық) символдарды сараптау;


- Қазақ бейвербалды амалдарының, ым мен ишарат, дене қалыптары, сөйлеудің просодикалық амалдары және т.б. «ішкі дүниені көрсететін дене қалпы метафоралары» түрінде жүретін қазақ ұлттық-мәдени кодтарды зерттеу.

Зерттеу барысында аталмыш тақырыптар бойынша отандық және шетелдік зерттеушілердің ғылыми еңбектерімен таныстық, соған қоса Шәкәрімнің әр жылдары шыққан шығармалары талданып, соған қатысты кейбір мұрағат құжаттары қайта қаралды; М.Өтемісұлының революцияға дейін және кейін жазылған өлеңдер жинақтары зерттеліп, канондық мәтіндерді табу мақсатында текстологиялық талдаулар жасалды; М.Өтемісұлы өлеңдерінің архитектоникасын жасап шығу үшін әр жылдары шыққан шығармалары алынды;  

Ғылыми-зерттеу жұмысын жүргізу барысында төмендегідей әдістерді қолдану жоспарланған: жүйелі талдау, салыстырмалы, контрастивті және жалпылама әдістер, материалдарды жаппай іздестіру мен лингвистикалық фактілерді салғастыру, факторлық анализ. Аталмыш әдістердің барлығы есеп беру кезеңе дейін қолданылған. Алайда, атап өтетін жайт, ғылыми зерттеудің құрылымы методологиялық рефлекцияларға, яғни өзгерістерге ұшырауы әбден мүмкін, яғни зерттеуші немесе тәжірибе жасаушы саналы түрде зерттеу әдістері, талаптары мен жоспарлаған бағытты өзгерте алады.

Есеп беру уақыты кезінде ғылыми жобада қойылған міндеттердің барлығы жоспарланған мерзімде орындалды. Ғылыми-зерттеу жұмысының нәтижесінде: барлығы 21 мақала, оның бірі SCOPUS базасына енетін журналда жарияланды, 1 мақала БҒЖБҚ ұсынған журналдарда, 19 мақала республикалық және халықаралық ғылыми-теориялық конференция материалдары жинақтарында, периодикалық басылымдарда жарияланып, баяндамалар жасалды, 2 монография және 1 сөздік уақытылы жарық көрді.  

Жыл бойы мерзімдік жоспар бойынша 2 монография («Мәтін кеңістігі: семантикалық және этимологиялық аспект» және «Әлемнің тілдік бейнесіндегі символдар жүйесі»)  мен 1 сөздік («Қазақ ым-ишараттарының иллюстративті түсіндірме сөздігі») шығарылды. 

Шәкәрімнің әдеби тіліне арналған монография 60%-ға дайын (100 стр), «Мәтін кеңістігі: семантикалық және этимологиялық аспект» атты монография 100% (Алматы: «Қазақ тілі» баспасы, 2019. – 240 бет),  «Әлемнің тілдік бейнесіндегі символдар жүйесі» монографиясы 100% (Алматы: «Қазақ тілі» бас пасы, 2019. – 240 бет) және «Қазақ ым-ишараттарының иллюстративті түсіндірме сөздігі» 100% (Алматы: «Қазақ тілі» бас пасы, 2019. – 240 бет) орындалды; «Қазақ ым-ишараттары» деп жоспарланған оқу құралының 40% (60 стр.) дайындалды.  


Жоспарлы мерзім бойынша атқарылған ғылыми-зерттеу жұмысының нәтижелерінің бөлім бойынша көрінісі: 

1.1 Шәкәрімнің әртүрлі жылдардағы басылымы негізінде мәтіндерге
іріктеме жасау, материалдар жинау, монографияның басылымы


Қазақ әдеби тілінің тарихы репрессияланған қазақ зиялылары мұраларының тілі жан-жақты зерттелмей, толық болуы мүмкін емес. Репрессияның тек тіл саласы ғана емес, бүкіл ғылыми-мәдени өмірді тұтас шарпығаны, оның зардабының ұзаққа созылғаны мәлім. Репрессияның тауқыметін өзі ғана көріп қоймай, ұзақ жылдар мұралары жабық архивте қозғаусыз қалып, шығармаларымен халқы енді-енді қауышып жатқандардың бірі – Шәкәрім. Оның шығармаларына да тілдік жағынан кешенді талдау жасалмаған.  Сондықтан, ғылыми-зерттеу жобасының бұл бөлімі Шәкәрім өлеңдерінің тілін зерттеуге арналған. Шәкәрімнің шығармаларына тілдік талдаулар жүргізілді, сол арқылы ол қазақ әдеби тілін қандай дәрежеге жеткізді, қандай биікке көтерді деген сауалдарға жауап қарастырылды, тілдік тұлға болып табылатын ақынның әдеби тіл тарихындағы орнын белгілеуге талпыныс жасалды. Ғылыми зерттеуде ақын тіліндегі қолданысы жиі өзек сөздер функционалды-жұмсалымдық жағынан қарастырылып, ақынның сөздік қоры оның идиостилін анықтау мақсатында зерттеу нысаны болды. Моноргафияның 60% дайын болды.
Жазба стиль материалдарына: ғылыми проза; көркем проза (барлық жанрлары); мемуарлар; күнделік жазбалары; адамдардың (тараптардың) бір-біріне жазысқан хаттары; кітап пен ғылыми мақалалар шетіндегі, көркем шығармалардың жол аралығы мен беттің шеткі жиектеріндегі маргинал-жазбалар; тілдік тұлғалардың өзі үшін жазған кейбір ескерту-жазбалары; ресми, іскери (азаматтық, қызметтік) жазбалар, т.б. жатады. 
Ал ауызша стиль элементтеріне: студенттерге (аудиторияда) оқылатын лекциялар; семинар сабақтарында айтылатын сөздер; шаршытоптың (публиканың) алдында шешеннің сөйлеген сөздері; түрлі ғылыми кеңестерде, комиссиялардың отырысында, жиындарда сөйлеген сөздер; ғылыми жұмыстарды қорғау кезінде айтылатын сөздер; жеке адамның күнделікті өмірдегі сөзі  (речь) немесе тұрмыстық қатысым тілі; жекелеген адамдардың телефонмен сөйлесуі,  т.б. жатады. 

Шәкәрім өз шығармаларын жазып қалдырғандықтан, негізінен олар жазба стиль материалдары болып табылады.

Шәкәрім шығармаларын мақсатына, әлеуметтік құрылымына қарай стильдік топтарға жіктегенде: көркем поэзиялық, прозалық шығармалары, аудармалары – көркем әдеби стильге; қара сөздері – публицистикалық, ішінара жартылай ғылыми стильге; шежірелерінің тілі – ғылыми-көпшілік стильге;  хаттары – эпистолярлық стильге келеді.

Шәкәрім шығармаларының стильдік бояуы біркелкі емес, шығармаларының ішінде өлеңдері жоғары стильдік материалдар болып табылады. Өлеңдері, негізінен, сыпайы түрде жазылғанымен, кейбір өлеңдеріне әзіл-қалжың элементтері араласқан, енді бірінде бірен-саран дөрекі сөздердің қолданысы кездесіп қалады (Мен адаммын дейсің де Көт айналып кетесің (И.,112-б.); Екеуі де боқ жейді (И.,111-б.). Бірақ, тұтасымен алғанда, ақын шығармашылығы сыпайы, салтанатты, кейде қарапайым тілмен жазылған өлеңдер мен қара сөздерден тұрады. Оның ішінде шежірелерінің тілі салтанатты стильге жақын. 
Қазақ тілінің даму жолы мен қолданыстағы тілдік тәжірибеге қарағанда, қазақ әдеби тілінде жартылай ғылыми стиль де, таза ғылыми стиль де өмір сүруде. Ғылыми стиль мен жартылай ғылыми стильдің бір-біріне ұқсастықтары болатыны сияқты айырмашылықтары да бар, бірақ соған қарамастан, жартылай және ғылыми стильдің қолданыстағы мақсаты бірдей. 

Жартылай ғылыми стиль мен ғылыми стильді салыстырып қарағанда, көзге түсетін негізгі айырмашылықтар, біздіңше, бірнешеу. 

Біріншіден, жартылай ғылыми стильде жазылған шығармалар жалпы халыққа арналады, халық түсінігіне ыңғайлы тілмен жазылады, сондықтан баяндаудың қарапайым формасы сақталады. Ал баяндау қандай формада тұрғаны мәтін ішіндегі түсіндірмелерден көрінеді. 

Ескі жазбалардағы, алғашқы кітаптардағы, алғашқы қазақ газеттеріндегі мұндай түсіндірмелер көбінесе бүгінгі күннің деңгейінен қарап, бағалағанда, тым қарабайыр болып келеді. Мысалы: Бұлай болған соң Германиа кемелері өздерінің таса жерінде бұғып шықбай жатыр һәм Англиа кемелерін қасына жақындатбасқа неше шақырым жерге шейін су астына мина қойды. (“мина” деген су ішінде көрінбей жатқан оқ, кеме тиіб кетсе, бүйірін тесіб жібереді), Англиа өз кемелері мен жан-жағынан андыб Германиа кемелерін иіріб тұр. Қазақ инженер. («Қазақ» газеті, 1914 ж. №87. Жексенбі, 20 нойабр).

Жартылай ғылыми стильде жазылған туындыларда терминдердің қолданысы аз болып келеді, ал қолданыла қалған күннің өзінде көбінесе, қазақ тілінің тәжірибесіне қарағанда, жақша ішінде я болмаса соңында, терминнің түсінігі беріліп отырады. Дегенмен қазіргі кездегі жартылай ғылыми стиль ғылыми стильге мейлінше жақындады, кейде шекаралық жігі білінбей кетеді, себебі қоғам мүшелерінің білім деңгейі жоғары, қоғам интеллектуалданған. 

Ғылыми стиль үлгілеріне жататын ғылыми еңбектерде (монография, ғылыми мақала, оқу құралдары, т.б.) терминдердің қолданысы жиі, олардың түсінігін беру міндетті емес, себебі ғылыми еңбектер арнайы сала мамандары үшін жазылатындықтан, оларды түсіндіріп жату кейде басы артық әрекетке айналады. Ал әр саланың метатілі сол саламен айналысатын ғалымдарға таныс, әр терминнің мағынасы түсінікті болады, өйткені сала терминдерін сол саланың ғалымдары дүниеге келтіреді, өздері қалыптастырады. 


Қазіргі қазақ әдеби тіліндегі үдеріске орай ғылыми стиль құрамындағы терминдерді аудару, аударғанда тілдің ішкі мүмкіндігін барынша пайдалану принципін ұстанғандықтан, терминдерді қазақшалау үдерісі (процесі) қарқынды жүруде. Бірақ бұл әрекет ғылыми стиль мен жалпыхалықтық тілдің жігін біріктіріп, жымдастырып жібереді деген қате түсінік тудырмауы тиіс. Өйткені,  ғылыми салалық терминдердің қолданыс аясының шегі болуы, ғылыми стиль элементтеріне деген күнделікті өмірде қажеттіліктің аз болуы оларды жалпы халық көп қолданатын белсенді тілдік элементтерге айналдыра алмайды. 

Қазір әдеби тіл мамандары мен терминтанушыларды басқа бір проблема алаңдатуда. Ол алаңдау тілдегі терминдердің шектен тыс көбеюіне байланысты туындаған. Саны көбейіп бара жатқан терминдер тіл тазалығы мен қазақ тілінің толыққанды қолданысына кері әсерін тигізеді деген күдік бар. Соған қарамастан, лингвистер аударылатын терминдер мен сол күйінде қабылданатын терминдердің тобын (ғылым салаларына қарай) белгілеп алудың әлеуметтік зерттеулер нәтижесіне сүйеніп жасалған, ғалымдар тарапынан бірауыздан мақұлданған принципті ұстанымдарын қалыптастыра алмай отыр. 

Үшіншіден, жартылай ғылыми стильде ауызша стиль элементтері, басқа да функционалды стильдердің элементтері еркін қолданылатындықтан, ғылыми стильге қарағанда стильдік байлаулылықтың көрсеткіші төмен болады.
Төртіншіден, жартылай ғылыми стиль, негізінен, ХҮІІІ-ХХ ғасырларда қоғамдық ғылымдар бойынша  жазылған алғашқы кітаптар арқылы, саяси мәселелерге арналған еңбектер мен ауылшаруашылық (егіншілік және мал шаруашылығы, мал аурулары), дәрігерлік көмек көрсету, мәдени мәселелерге арналған жазбалар тілі арқылы өмір сүрген. Сол кездегі жағдайларды ескергенде, жартылай ғылыми стильде жазылған шығармалардың тақырыптық ауқымы кең емес. 
Шәкәрімнің жартылай ғылыми стильде жазған шығармаларының ерекшеліктері: 

· Шәкәрім ғылыми стилі көркем әдеби стиль мен ғылыми стильдің

қосындысы түрінде болуы; 

· әр түрлі салалық терминдердің, тіпті өлеңдерінде де атаулардың

терминдік мағынада қолданылуы;

· ауызекі сөйлеу тілі  элементтерінің өңделіп отыруы мен жазба тілдік

құрылымдардың араласып келуі; 

· терминдерден басқа жаңа қолданыстардың, тұрмыстық лексика

элементтерінің кеңінен қолданылуы;
· архаизмдер мен көнерген сөздердің кездесуі;

· орыс тілі арқылы тілімізге енген өзге де шет тілдік сөздердің, 

танымдық мағлұматты көп беретін онимдердің жиі кездесуі. 

Көркем әдеби стильде Шәкәрімнің тек өлеңдері, дастандары ғана емес, алты әңгімеден тұратын прозалық шығармалары (Шығармалары, 1998) да жазылған. Шәкәрім Л.Н.Толстойдың «Три сказки» деп аталатын 1903 жылы жарыққа шыққан кітабынан «Асархидон-Лаэли», «Үш сауал» әңгімелерін, жиырмасыншы жылдары Л.Н.Толстойдың бұдан өзге де шығармаларын аударуының нәтижесінде аталмыш топтамасы толыға түскен. Олар: «Асархидон-Лаэли», «Ұждан», «Үш сауал». Саны алты деп ерекшелегенмен, «Криз патша» мен «Пан-жи-зан хан», «Қол шатыр бұйрығы» – өлеңмен жазылған шығармалар. 

Шәкәрім – лексикалық қорды байытқан тілдік тұлға. Оған ең алдымен оқығандығы, сауаттылығы себеп болған. Өзі айтқандай: Надандық жаман ғой, Оқыған – адам ғой, Ізденіп көріңіз, Ғылымды заман ғой (Шығ.171-б.). Оның тілінде кездесетін жер жүзі халқы, пайдасыз шығын, қалалық жер, ойы шартық, ұлықсу, ұлығымсу, әскер, үкімет (Әскер қанға бояйды өздері-өзін, Зор үкімет сиқырлап байлап көзін) (Шығ.,158-б.), жер тәңірісу, кеме, желқайық, автомобиль, заң үйрету, жазба стильге тән тың қолданыстар мен сөздер ақынның көзі ашықтығын, өзгеше ойлау жүйесін білдірсе, саудагер-алушы сияқты қарама-қарсы мәнді ұғымдарды айқындай түсетін салыстыру тәсілін пайдалануы, қатарластыра келтіруі  сол арқылы ойын нақты жеткізу амалы (Бұл Абай саудагер ғой ақыл сатқан – алушы жоқ па екен деп жастар жақтан) пайдалануы  жаңашылдығын көрсетеді.
Осы бөлім бойынша жарияланған мақалаларды «ҚОСЫМША Ә»-дан көре аласыз.
Қазақ әдеби тілінің функционалды стильдік тармағының біріне эпистолярлық стиль жатады. Эпистолярлық жанр – әдеби тілдегі универсалды жанр. Зерттеушілер эпистолярлық жанрдың ең негізгі ерекшелігіне хат-жауап түріндегі қосарлы сипатты жатқызады. Өйткені жазылған хаттың жауабы болады. Хат тіліне қарап отырып, хат жазушы адресанттың мәдени, рухани дүниесінің өсуін, қалыптасуын, дүниеге, әлемге деген көзқарасының орнығуын бақылауға, шығармашылық тұрғыдан жетілуі мен оның кезеңдерін анықтауға, бір сөзбен айтқанда, шығармасы мен биографиясын кезең-кезеңге бөліп қарауға мүмкіндік пайда болады. Хаттар әлеуметтік мәтініне қарай екіге бөлінеді:
1 Хат түрінде жазылғанымен ресмилік мәртебесі зор хаттар. Ондай хаттарға әкімшілік органдарына, ертедегі Ресей империясының канцеляриясына қазақ әкім-қараларының, сұлтан, билердің  жазған хаттары жатады. Бұл хаттардың ресмилігі басым болды, өйткені олар белгілі мақсатты көздеп жазылғандықтан, сол кездегі прошение, арыз сияқты қабылданды.

2 Қазақ әдеби тілі тарихында қоғамдық мәні, маңызы бар хаттарға Шоқан мен әкесі Шыңғыстың, Ы.Алтынсариннің, Шәкәрімнің, Абайдың, кейінгі дәуірлердегі «Қазақ», «Айқап» басылымдарында жарияланған Ә.Бөкейханов, А.Байтұрсынов, «Мадиар» деген атпен қол қойған М.Дулатовтың, Н.Құлжанованың, т.б. хаттарын жатқызуға болады. Бұл хаттарда ресмилік аз, керісінше эпистолярлық стильді құрайтын элементтердің түрі көп.

Қазақ әдеби тілі тарихында әдеби тілдің нысаны болатын хаттар көп емес. Біздің мәдени өміріміздегі, қала берді әдеби тіліміздің қалыптасуы тарихындағы аса қымбат жәдігерлік ретінде бағаланатын хаттарға Шоқан мен әкесінің бір-біріне жазысқан хаттарын жатқызуға болады. Шыңғыс Уәлихановтың баласы Шоқанға  1860 жылғы 6 июльде жазған хаты; Шоқанның әкесі Шыңғысқа 1860 жылы 9 августа жазған хаттары – типіне қарай көрсете кеткендей диалогиялық  хаттар. Хаттар баяндау типіне қарай монологиялық және диалогиялық түрлерге бөлінеді. 

Оқырманын немесе адресантын мезі қылатын фразалар бұл хаттарда жоққа тән, тек кейде көб сәлем айтадүр сияқты бірен-саран қолданыстарды  қайталау байқалады.  

Жазба тілдің көріністері көбейген, оларға: бек құрмет қылды, бек зор қонақ қылды, ұшбу күнде дуаннан елге қайтбақға, бек ыхласты көб сәлем айтды, ұзұн ғұмыр мен бақыт бермекні деді, губернаторға мағлұм қылды, падшаһ хазіретіне кетті, жимақға жаһаттаныб жүр, көңілі хош болды, т.б. бәрі де жазба дәстүрдің тілдік элементтері болып табылады. Сонымен бірге һәм, әгарда, бірлән (өзі бірлән), білән (Фридрих білән), ләкин шылауларын  және табыс септігінің  тек қана –ні тұлғасы (бермекні, ақсүйеклікні, аларны), барыс септігінің –қа/-ке тұлғасының түбірге талғамай жалғануы (өздерңізке, білдіруке, бізке, т.б.), шығыс септігінің  тек ұяң –ден формасымен келуі (ішкілікден сақ бол), деген емес декен, жазушы емес жазғушы, ұлы емес ұғлы, оларға емес аларға, бұ, айтадүр, т.б. сөздер мен шылаулардың мәтінде ұшырасуы жазба тілдің айқын белгілері.  

Ауызекі тілдің элементтері бірді-екілі сөйлем түрінде ғана белгі береді: Мұса мырзаға мен айттым Шоқан айтты ақшадан болмаса да жылудан деб, т.б. 

Қарапайым лексика элементтеріне жататын төменгі стиль элементтері хаттарда жоқтың қасы, атап айтқанда, дөрекі, бейпіл айтылған, дөрекі сөздер мен сөз тіркестері хаттарда қолданылмайды. Мұны екі адресаттың да әлеуметтік ортасының мәдениеті жоғарылығымен түсіндіруге болады.

Жоғары стиль элементтерінің қатарына терминдер кіреді. Аталмыш хаттарда: форт, падшаһ, ревиз, портрет, музыкант, диплон, молла, пойұс,  газет, хазірет, адиутант, хорунжа, медал, парауаз, формулар, список, карета, пристав, переводчик,  т.б.  терминдер кездеседі. Әрине, бұларды мағыналық топтарға бөлуге де болады. Егер топтастырып қарар болсақ, көбінесе қоғамдық-саяси лексика элементтері мен қоғамдық-саяси терминдерінің хаттардағы жиілілігі байқалады. Шеттілдік кірме сөздерді Шыңғыс та, Шоқан да өз хаттарында көп қолданған. Тіпті Шоқан кейбір фактілерді нақты, өзгеріссіз жеткізуді көздегендіктен болар, таза орыс тіліндегі сөйлемді тұтасымен аудармай сол күйінде береді: ...Карл Казимирович бірлән ақылдасаңыз (на основании указов 1746-1776 г. Марта 14 1884 г. Февраля 22). 

Хаттардағы кірме сөздердің көбі орыс тілінен енген сөздер немесе орыс тілі арқылы енген өзге шеттілдік сөздер. Оның ішінде: благородное собрание, военный губернатор сияқты орыс тілінің заңдылығын сақтап жазғаны да, бригаднай генерал (согласование заңдылығы сақталмаған), военнай ғубернатор (заңдылық сақталмаған), дворянски кназдық (орфографиялық қателігі бар) деген қолданыстар жүр. Орыс тілінен енген сөздердің жазылуында біркелкіліктің жоқтығы, нормасыздық көрінісі көрер көзге айқын. Мысалы губернатор/ ғубернатор сөзінің өзі бір хаттың ішінде екі түрлі жазылып кеткен.

Мағынасы түсініксіз төл сөздер мен мағынасы күңгірт сөздер хаттарда жоқ. Диалектілік элементтер ұшыраспайды. 

Қазақ әдеби тілінің тарихында тұрақты хат-жауап түрінде өз адресатымен хабарласу Ыбырай Алтынсаринге тән болған. Оның Н.И.Ильминскиймен жазысқан хаттарының құны жоғары. Қазақ жазуы, емлесі туралы маңызды мәселе көтеретін бұл хаттар мәнін күні бүгінге дейін жоймаған. Ыбырай Алтынсариннің хаттарының құндылығы нақты тақырыпқа арналуынан көрінеді. Хаттар қымбатты, шапағатты төрем деп басталады.  Қазақ арасына орыс алфавитін енгізуді көздеген Н.И.Ильминскийдің көзқарасын өзгерту үшін татар жазуының әсері, орыс алфавитіне көз үйретудің қиындығы, мектеп оқулықтарының мектептің есігінен шықпай, таралмай қалуын дәлелдеуі, сол арқылы орыс алфавитіне деген, оның қазақ даласына таралуына деген келіспеушілігі сезіледі. Алтынсариннің өзіндік ойы бар, өз көзқарасын қорғай алатын адам екені хаттағы сөз саптауынан көрініп тұрады. 

Хаттар көбінесе қоштасудың қош болыңыз формасымен аяқталады. Ал Алтынсариннің 1862 жылға 26 январьдағы хаты Өзіңіздің Алтынсариніңіз деп аяқталған. 

Бізге таныс Шәкәрім хаттары жеке адамдарға арналмаған. Біздің қолымыздағы хаттары мазмұны жағынан кез келген адресаттан хабар күтуге арналған. Бұл Шәкәрім хаттарының ең басты ерекшелігі деуге болады. 

Мысалы, Шәкәрімнің «Айқап» журналында 1912 жылы 5-нөмірінде жарияланған  хатын алдық. Аталмыш хат А Қосымшасында  берілген.

3 М. Өтемісұлы өлеңдері негізінде ауызша әдеби тілдің хат түріндегі қазақ әдеби тілінің стилінің көркем әдебиеттегі ерекшеліктерін анықтау 

Ғылыми жұмысты орындаудың бұл сатысында төмендегідей мақсаттарды орындау жоспарланған:

- мәтін ұғымын толық сипаттай алатын және мәтін сипатын толық жеткізу құзіреті төмен анықтамалар мен түсініктерді топтастыру, жүйелеу, сонымен қатар мәтін түрлері мен типтерін анықтап, тарихи мәтіндер мен кейінгі жаңа мәтіндер туралы түсініктердің, оларды зерттеудің ерекшеліктерін ашып көрсету;

- мәтін талдау мен мәтінтанымның ұқсастықтары мен айырмашылықтарын саралау және мәтіннің түзіліміндегі, мәтінді талдау мен мәтінтанымдағы тілдік бірліктердің қызметі мен маңызын, мағынасын, олардың мәтін санаты мен негізгі белгілерін айқындаудағы рөлін нақтылау;

- мәтіннің, мәтінтанымның негізгі ұғымдары мен мәтінге байланысты терминдердің ұғым-түсініктерін ғылыми негіздеу; 

  
- қазақтың ескі мәтіндерін зерттеу мен танудың ғылыми ұстанымының мәтінтанымдық зерттеулердің негізгі принциптеріне қарағанда өзгешелігін дәлелдеу және қалыптастыру;

- «ауызша-жазбаша мәтін» ұғымының мәні мен маңызын және қазақ тіл біліміндегі бұл жаңа ұғым-түсініктің тілдік болмысын нақты мәтіндерді талдау арқылы көрсету;

- мәтінтанымдық зерттеулердегі лексикалық, фонетикалық, морфологиялық ауытқуларды анықтау және оларды анықтаудың жолдары мен тәсілдері санамалау;

- мәтіннің семантикалық кеңістігі түсінігін және осы кеңістіктің ерекшеліктерін анықтау, сонымен бірге мәтіннің семантикалық кеңістігіндегі автор бейнесінің мәтіндік міндетті компонент ретіндегі орны мен мәтін құрылымындағы қызметін айқындау;

- мәтіндік концептуалдық кеңістік пен мәтіндік концептілік өрісті айқындайтын тірек бірліктердің мәнін этимологиялық талдаулар арқылы нақтылау, олардың мәтінішілік мәнін ашу.

Сонымен қатар Махамбет өлеңдерінің әр кезеңде жарық көрген нұсқалары зерттелді.  Мысалы,  Махамбет мәтіндеріндегі тілдік ауытқулар жан-жақты сөз болатынына қарамастан, осы арада Б.Аманшин жариялаған нұсқадағы басты-басты құрылымдық өзгерістерге тоқтала кеттік.

«Ат – жігіттің майданы» – «Бұрын «Арғымақ, сені сақтадым» деген өлеңнің соңында бірге басылып келді. Ол өлеңмен мазмұны қабыспайтындықтан, ырғағы, ұйқасы бөлек болғандықтан, өз алдына өлеңге бөлінді», – деп көрсетті Б.Аманшин аталған еңбектің 111-бетінде. «Аспандағы бозторғай» – «Бұрынғы текстінің соңғы жеті жолы алынып қалды. Оның орнына «Пыр-пырлай ұшқан қасқалдақтың» он бір жолы қосылды. Бұл соңғы өлеңнің қалған он тоғыз жолы «Күн болған» деген атпен басылды (111-б.). «Арғымақтан туған қазанат» – «Бұрынғы аты «Тайманның ұлы Исатай». Аяғындағы бес жолы «Мінкен ерге» қосылды (112-б.). «Айғайласып жауға ти» – «Бұрын «Толғау» деген өлеңнің құрамында басылып келді. Жаңадан ат қойып, бөлек өлең жасадық (112-б.). «Арқаның қызыл изені» – Өлеңнің бұрынғы текстісіндегі «өлгенде бекер жыламан» кейінгі үш жолы мағынасына қарай «Қарағай шаптым шандоздапқа» қосылды. Одан кейінгі бөлігі бөлек өлең түрінде басылды («Көшер еді-ау біздің ел» (112-б.). «Орай да борай қар жауса» – Соңғы алты жолы «Қайда барға» қосылды. Бұрынғы осыған жалғас жүрген «Ерлердің ісі бітер ме» деген өлең осы өлеңге қосылды. Өлеңнің соңғы екі жолы 1925 жылғы басылымымен түзетілді (112-б.). «Туған ұлдан не пайда» – Мағынасына қарай бұрынғы текстіндегі басқы бес жолы өлеңнің аяғына, соңғы төрт жолы басына шығарылды (112-б.). «Соғыс» – ...Бұл жолдар (7 жол өлең келтіріледі. – Ә.Ғ.) бұрынғы аяқталмай қалған шумақтың қисынды жалғасы екені көрініп тұр. Біз бұл шумақтың Қ.Мырзағалиев материалындағы нұсқасын алып, оған бұрынғы текстінің мұнда жоқ екі жолын қостық. Сосын бұл үзіктің, жоғарыда айтылғандай, мазмұны жағынан да, ырғағы, екпіні тұрғысынан да «Соғысқа» жанасымы жоқ болғандықтан, өз алдына дербес өлең түрінде бердік те, атын «Өтініш» деп қойдық (115-116-б.). «Тар қамау» – Бұрынғы басылымындағы басқы бес жолына Қ.Мырзағалиев материалдарынан сегіз жол қосып, «Қоштасу» деген атпен бөлек өлең жасалды. Қалған жолдары «Толарсақпен саз кешіппен» біріктірілді (116-б.). «Бағаналы терек» – Бұрынғы басылымындағы басқы алты жолы қайталау болған себепті алынып қалды. Соңынан санағанда үшінші жолы («Халықтың кегін қусайшы») оған жалғас екі жолдың әлсіз баламасы, соңғы айтушылардың қоспасы тәрізді. Сондықтан ол жолды алып тастадық (116-б.). «Әй, Махамбет, жолдасым» – Бұл өлеңді Махамбет жырларының 1948 жылғы басылымына Х.Жұмалиев енгізген. Махамбеттікі екені күмәнді өлеңнің бірі. Бұл басылымында ақынның стиліне үш қайнаса сорпасы қосылмайтын әрсіз, жасық шумақтарды (56 жол) алып тастадық (117-б.) және т.с.с. Осындай «осы өлең жасалды» (124-б.), «жаңадан түзілді» (124-б.), «осы өлең түзілді» (124-б.), «басқа өлеңдердің ішінде жүрген шумақтардың орнына салынды» (124-б.) секілді мәтіндік өзгерістерге бару себебін Б.Аманшин былайша түсіндіреді: «Махамбет өлеңдері бұған дейін не хронологиялық, не тақырыптық принцип сақталмай, о баста алғаш қағазға түскендегі ұмар-жұмар қалпында басылып келгені белгілі. Бұл жолы ақын шығармаларының бұған дейінгі дағдылы құрылымына тың көзге кейбірі тым батыл яки орынсыз, енді бірі ұсақ-түйек көрінуі ықтимал бірсыпыра өзгерістер, түзетулер енгіздік [102, 129-130-б.].  
Махамбет өлеңдерінің 1925 жылғы факсимиледен өзгеріп, ауытқулармен, түрлі тіл деңгейлік қателіктермен жарық көре бастағанын мәтінтанулық салыстырулар жасап, көруге болады. Мәтінтанушының мақсаты – осы ауытқулар мен қателіктердің себептерін көрсету, сөйтіп барып канондық мәтінді қалпына келтіру. Адресаттың қателікке ұрынуына жол бермей, тарихи шындықты қалпына келтіру, тілдік норма мен әр кезеңдегі әдеби тілдің кодификациялануын жүйелеу, сөйтіп барып әдеби тілдің емлелік ережелерінің түзілуі мен сөз мағыналарының, терминдердің қалыптану сатыларын анықтау, тілдің генетикалық қаттаулары түзілуінің әлеуметтік себептерін белгілеу, т.б. Осындай мақсаттарға жету үшін тілдік амал-тәсілдерді қалай пайдалануға болатынын көрсету үшін, қолайсыздықтардан құтылу амалдарының үлгісін түзу үшін Махамбет өлеңдерінің мәтіндерін немесе әр жылдары жарыққа шыққан басылымдарын (тізімдерін) салыстырып көрелік.

1925, 1939, 1948, 1951, 1958, 1962, 1974, 1976, 1989, 1991, 2001 жылдары жарық көрген басылымдарда кездесетін өзгешеліктер мен айырмашылықтар біршама. 1925 жылғы басылымды негізге ала отырып, осы негізгі нұсқа толық

сақталған 1989 жылғы басылым бойынша салыстырулар жүргізіліп, талданды.

Көрсетілген басылымдарға тән айырмашылықтардың бірі – алғашқы өлең ретінде бұл басылымдардың біразында «Ереуіл атқа ер салмай» өлеңі басылып келуінен басталады. Бірақ канондық басылым болып табылатын 1925 жылғы басылым:

1 «Махамбет батырдың Баймағамбет сұлтанға айтқан сөзі»,

2 «Ереуіл атқа ер алмай»,

3 «Махамбет батырдың Шернияз шешенге айтқан жұмбағы» және

4 «Махамбет батырдың басқа сөздері» деген төрт бөлімге бөлінген.

«Махамбет батырдың басқа сөздері» өлеңі 1925 жылғы басылымда жеке және түсініктемесі болғанмен, кейінгі басылымдарда өлең алдындағы қара сөзбен берілген түсініктеме алынып тасталған немесе қысқартылып, басылым соңындағы түсініктермен бірге елеусіздеу ғана беріліп келген. Академик Қ.Жұмалиев дайындаған басылымдар «Ереуіл атқа ер салмай» өлеңімен басталады, ал қара сөзбен берілген түсінікті құрастырушы өз сөзі ретінде өлеңнің соңынан ұсынады. 1951 жылғы басылымда түсінік мүлде жоқ. 3-нұсқада «Ерулі атқа ер салмай» деген өлең 29-өлең болып берілген. Бұл турасында құрастырушы Б.Аманшин: «Ақын жырлары әр жолы атақты «Ерулі атқа ер салмай» өлеңімен ашылатын да оған жалғас «Соғыс» басылып жүрді.

Көтерілістің соңғы кезеңінде туған бұл екі шығарманың ақынның бұлардан бұрынырақ тағы басқа өлеңдерінің алдында басылуы қай-қай жағынан да дұрыс емес-ті. Бұл басылымда Махамбет жырлары, алдымен осы тұрғыдан тәртіпке келтірілді. Бастан кешкен оқиғаларды ескере отырып, солардың мезгіліне сәйкестіре Махамбет жырларын, бұрынғы дағдылы орындарын ауыстырып қайта түздік», – дейді [103,110-б.]. Кітаптың соңындағы түсінікте құрастырушы өзгертулерге барынша кең тоқталып, түсінік беріп отырған. «Ерулі атқа ер салмай» өлеңінің тақырыбы әр жылғы нұсқаларда 3 түрлі үлгімен жазылған:

1 Ереулі (1 және 2-нұсқаларда);

2 Ерулі (3-нұсқа);

3 Ереуіл (4-нұсқа).

Өлең мәтіндеріндегі қалған ерекшеліктер арнайы талдаулардың арқауы болады. Ереулі, ерулі, ереуіл сөздерін ерекше бөліп көрсетудің себебі, бұл өлең көбінесе Махамбет ақын шығармаларының жалпы атауы ретінде алынып келуімен байланысты болып отыр. Жалпы осы сөздің айтылуы мен жазылуына байланысты 25-тен астам ғылыми және мерзімді басылымдарда мақалалар жарық көрген, бірақ соның өзінде бір тоқтамға келу қиынға түскені байқалады. Қазақ көркем мәтіндерінің мәтінтанулық жағдайы, әсіресе, ауызша жеткен мәтіндерді түпнұсқалық қалпына келтірудің оңай еместігі (көбінесе мүлде мүмкін еместігі) осыдан-ақ аңғарылады.
3.1 М. Өтемісұлы шығармашылығы негізінде зерттеу нәтижелерін

жариялау

Коммуникативтік ситуацияның басты және айнымас тұлғалары адресант және адресат екендігі айтылып өтті. Осы қатысушылардан өзге факультативті тұлғалар да кездеседі. Мәтінде көтерілетін мәселе оларға тікелей арналуы міндетті емес, бірақ әртүрлі себептермен ол мәтінді қабылдауға және өз түсінігіне, мүддесіне сай икемдей қабылдауға даяр тұрады. Бұл кейіпкерді шартты түрде бақылаушы дейміз. Бақылаушы кей жағдайда коммуникативтік қарым-қатынасқа ашық араласа алады, мұндай кезде белгілі бір шамада қарым-қатынастың өрістеуіне, бағытына әсерін тигізе алатындай қуатқа ие. Себебі, коммуниканттар (адресант пен адресат) оның тікелей қатысып тұрғандығын есепке алуға мәжбүр. Кей жағдайда бақылаушы коммуникативтік ситуацияға жасырын қатысады. Ол уақыт және кеңістік жағынан алғанда мәтін дүниеге келген, оны оқырман алғаш қабылдаған кезден тым алыста, қашықтықта болады. Мысалы, көркем шығарманың нақтылығын ғылыми тұрғыдан дәйектейтін мәтінтанушы текстолог, сан жылдар, көп уақыт өткеннен кейін мәтінді оқуы арқылы осы категорияға енеді.Сырттай бақылаушы немесе жасырын қатысушы адресаттың санатына оқырман, көрермен, ізбасар ұрпақ та жатқызылады. Бұлар өз ерекшелігі бар адресаттар болып саналады. Осы адресаттар тобы мәтіндегі жекелеген сөздерді, сөз тіркестерін дәл сол кездегі күйін сақтай отыра мағыналық, тарихи-семантикалық ерекшелігімен қабылдай алмайды.Өйткені, уақыт өте келе сөздің лексикалық мағынасында өзгерістер (тарылу, кеңею, ауысу, т.б.), түрлі морфологиялық, фонетикалық ерекшеліктер пайда болатындығы белгілі. Сөздердің, сөз тіркестерінің нақтылығынан ауытқуы ұрпақ ауысуымен, олардың өз таным-түсініктері болатындығымен,

мәтінді қабылдауда айырмашылықтардың орын алуымен айрықшаланады. Сөз болып отырған Махамбет мәтіндерінде кездесетін көптеген тілдік бірліктер актив қордан пассив қорға өткен. Яғни, сөздің этимологиялық талдауын жасау

жұмысымыздың басты мақсаты емес, бірақ оны талдап-түсіндіріп беру – міндет. Мәтін ғұмыры ұзарған сайын ондағы айырмашылықтар қабылдау жағынан да көбейе береді, өйткені ол да “қартаяды”. Сол кезде тілші-мәтінтанушы салыстыру мен этимологиялық талдауларға жүгінеді, мағынасы күңгірттенген сөздерге этимологиялық және тарихи-салыстырмалы талдау берудің қажеттілігі пайда болады.

Мәтінді қабылдауда жалпы мәтінтанушы-мамандар, оның ішінде мәтінтанушы-тілшілердің көмегіне сүйену қажеттілігі осы жерде еселеп артады. Лингвистикалық зерттеулерде қолданылатын әдістердің ең тиімдісі, бастысы – салыстыру. Тіл-тілдегі деректерді салыстыру олардың арасындағы ұқсастықтары мен айырмашылықтарын анықтау, яғни тілдерге типологиялық зерттеу жүргізу үшін және белгілі бір тілдің даму барысындағы түрлі тарихи өзгерістерді анықтау үшін жүргізілетін тәсілдердің бірі. Мәтінтанымдық тұрғыдан түрлі варианттар, түрлі тізімдердегі өзгеріс-айырмашылықтарды салыстыру арқылы канондық нұсқаға мейлінше жақындауға болады.

Бұл кітапта 337 сөз бен сөз тіркестері реестрге алынып, арнайы этимологиялық талдаулар жасалған. ҚТҚЭС-тегі мақалдарды түгелдей карточкаларға түсіру барысында зерттеушілердің өзге де 182 сөздің түп-төркінін ашқандығы анықталды. Өйткені, авторлар өздері төркіндеткен сөздер-

мен ұялас, түбірлес тұлғаларды да көрсетіп, кей тұста айтылған пікірді дәлелдеу үшін сол сөзге ұқсас, жасалу жолдары бірдей модельдер салыстырылады. Осылайша реестрге алынбаса да түбірлес, тұлғалас екінші бір сөздің этимологиясы туралы сөз болады. Әрине, бұдан жиырма жылдай бұрын жарық көрген сөздік бетіндегі этимологиялардың бәрі бірдей төрт аяғын тең басқан сәтті, ғылыми дәрежесі жоғары дей алмаймыз.

4 Қазақ тіліндегі символдардың лингвомәдени ерекшеліктерін анықтау, сондай-ақ шағын мәтіндерді түрлендіруде және әр түрлі сөйлеу салаларында оларды пайдалану мүмкіндіктерін анықтау; Қазақ тіл біліміндегі  жаңа трендтік зерттеулерді белсендірудегі жаңа зерттеулердің ықпал ету дәрежесін анықтау, символдардың семантикасы мен семиотикалық ерекшеліктерін ашу арқылы олардың ұқсас тілдік құбылыстардан айырмашылығын көрсету
Жоспар бойынша осы бөлімде символға қатысты теориялық материалдардың көбі қаралып, символдардың қалыптасу факторлары сияқты нақты мәселелер өз шешімін тапты.

Символ көп салада әртүрлі мағынаға ие болады. Бірақ солардың барлығын символдың таңбалылығы, идея үстейтіндігі мен образдылығы және бейнелілігі біріктіреді. Лингвистикада символдар көбінесе поэзия мен көркем мәтіндердегі мәнмәтіндерде сөз – символдар ретінде қарастырылып зерттеледі және оның зерттелу ауқымы өте кең. Оның негізгі қасиеті ретінде ұлттық-мәдени қызметін айта аламыз. Ұлттық-мәдени реңктерді көрсетуші бірлікке сөзді жатқызамыз. Сөз вербалдану және когнитивтік әрекеттерге ұшырап, адамның немесе тілдік тұлғаның санасындағы тілдік және тілдік емес білімдер жүйесін когнитивтік құрылымға айналдырады, сол когнитивтік құлылымның бір бөлігі болып символдар қалыптасады. Осы жерде белгілі бір символдың санада орын табуы немесе мүлде мағынасыз болуы тілдік тұлғаның құзіреті мен аялық біліміне байланысты болады, себебі жоғарыда атап өткендей, адамның білімі мен өмірлік тәжірибесі қандай болса, оның әлем туралы қалыптастырған бейнесі сондай болады.


А.Б. Әмірбекованың «Концептілік құрылымдардың поэтикалық мәтіндегі вербалдану ерекшелігі (М. Мақатаев поэзиясы бойынша)» атты кандидаттық диссертациясында поэтикалық мәтінде дүниені ұғынуды төмендегідей кесте негізінде түсіндірген [2, 11]:




Кесте 1 – Поэтикалық мәтінде дүниені ұғыну

	1. Санадағы ақпараттар репрезентациясы
	
	2.Бейнелеу репрезентация
	
	3.Лексикалық репрезентация

	Нысанның қарапайым бейнесі (жадыдағы ақпараттардың жинақталуы, денотаттық, конотаттық көрінісі)

	Концептілік бейнесі (категориялану, концептілену, когнитивтік модель қалыптастыру)

	Нысанның тілдік бейнесі (метафора, фразеологизм т.б.)


Беріліп отырған поэтикалық ойлаудың екінші сатысында, біздің ойымызша, символ да қалыптасады. Символды когнитивті модельдің көрінісі деп білеміз. Кез келген образ, бейне немесе нысан адамның эмоционалдық жағдайына әсер ететін болса, ол есте сақталып қалуы мүмкін және біз қабылдап алатын кейбір ақпараттар категорияланады, оның ішінде концептуалды дүние өзіндік танымдық сипат ала отырып, санада когнитивті модельдердің кодталған жүйесін қалыптастырады.

Дүниенің концептуалданғанының нәтижесінде символдардың пайда болуының мынадай факторларын көрсетуге болады: 

Қоршаған табиғат факторы (бұл жерге түр-түс, флора мен фауна, космосимволиканы және т.б. символдарды жатқызуға болады), табиғаттың беретін пайдасы мен келтіретін зиянына қарай, сол табиғатта өмір сүретін тіршілік иелері мен өсетін өсімдіктеріне, болатын табиғи-климаттық құбылыстар, негативті және позитивті символдардың теңеу, метафора, фразеологизмдер түрінде пайда болуы мүмкіндігін туындатады және символдың мағынасын кеңейте алады. Адамның мекен ететін жері құмды шөлейт болса, соған қатысты символдар түзіледі және қол жетпес, армандап аңсаған әлемінің символдары пайда болады, себебі ол рухани-эстетикалық қажеттіліктен туындайды. Мысалы, жүрген жерің көгорай шалғын болсын (жақсылық, молшылық символы) деген тұрақты сөз тіркесі қалыптасуы мүмкін. Бұндай тұжырымды Н.Уәли айтып өтеді: «..қарғыс мәнді жүрген жеріңе шөп шықпасын деген фразеологизмнің ұлттық семантикасы орманды алқапты мекендейтін халықтар үшін, олардағы дүниенің тілдік бейнесі басқа болғандықтан, мүлдем қисынға келмейтіндей көрінеді» [3]. Көріп отырғандай символдар әрі позитивті, әрі негативті сарында түзілуі ықтимал.

1) Жан-жануарлардың қатал табиғаттағы өмір сүруіне орай, сондай жағдайларға арналып табиғи түрде берілген инстинктері мен физикалық қасиеттерінен туындаған символдар.
2) Белгілі бір тарихи оқиғалар мен жағдайлар, көптеген адамның өміріне ықпал еткен құбылыстардың нәтижесі және осындай жағдайларда тарихта өзіндік орын қалдырған тұлғалардың символдық фигура болып қалыптасуы  белгілі. 
3) Құбылушылық факторы арқылы қалыптасқан символдар адамның өз-өзінен, өз еркімен басқа кейіпке түсуінен пайда болады. Бұған біз аллегорияны, теңеу, метафораның құбылушылық қызметінде қолданылып тұрған символдық бейнелер мен образдарды жатқызамыз. Мысалы, бұрынғы кезде адам қайтыс болғанда, сүйінші сұрағандай айғайлауға тиым салынған, адамның өлімі тұспалдап, астарлап жеткізілген: «Ел ішінде ауыздан-ауызға тарап, айтыла-айтыла формулаға айналған естіртудің көне мәтінінің бірі:


Аққу ұшып көлге кетті,


Сұңқар ұшып шөлге кетті,


Олар адасып кеткен жоқ,


Әркім барар жөнге кетті.., –
деген сияқты тұспалға толы ишарат сөздермен тақпақтап айтылатыны сондықтан. Осы екі шумақтың өн бойында өлім туралы бір ауыз сөз жоқ. Бірақ кімге болса да түсінікті тұспал. Адамның жанының ұшуын құстың ұшуымен теңестіру дәстүрлі дүниетанымның баршаға мәлім формуласы» [4]. Қазақ халқы үшін аққу да, сұңқар да символикалық мазмұн береді. 

4) Экспрессивті-эстетикалық қажеттілік факторы туындатқан символдар.
Мысалы, бәйшешек гүлі қазақ халқы үшін сұлулықтың символы. 

5) Қарама-қарсылықты шешу факторы арқылы пайда болып, қалыптасқан символдар. Бұл жерде жақсы мен жаман, ақ пен қара, дос пен қас сияқты қайшылықтардан туындаған символдарды жатқызамыз.
6) Өзін қоршаған заттар мен құбылыстарды алғашқы қауымдық адам өзінің тікелей қандас туысы ретінде қабылдайды. Бұл дүниені мифологияландыруға алып келеді. Мифологияландыру – қоршаған дүниені «рухтандыру», оған «жан бітіру», содан соң оны тұтастырып, байланыстырып түсіндіру сияқты танымдық қажеттіліктерден келіп туындайтын процесс. 

4.1 Мәдени код ретінде символдарды игеру бойынша зерттеу
нәтижелеріне жарияланым


Монографияда символдар мен ұғымдардың әлемнің тілдік бейнесін құрудағы мәнін және лингвомәдени қызметін анықтауды мақсат еттік. 


Соған орай төмендегідей міндеттер жүзеге асырылды: 


- «әлемнің тілдік бейнесі» ұғымының мәнін ашу;


- әлемнің тілдік бейнесінің таңбалық сипатын көрсету;


- тіл мен мәдениет сабақтастығындағы символдық сипатты көрсету;


- тілдік таңбаның символдану үдерісінің тетігін анықтау;


- символдардың қоғамдағы коммуникативтік қызметінің мәдени-прагматикалық, танымдық-ақпараттық мәнін сипаттау;


- «символ» ұғымының шектес ұғымдардан ерекшелігі және сабақтастығын талдау: таңба-символ, бейнелілік-символ, уәжділік-символ, әмбебаптық-символ, бірегейлік-символ, концепт-символ;


- көркемдік ойлау жүйесіндегі символдың репрезентациясын көрсету: метафоралық символдар, фразеологиялық символдар, аллегория мен символдардың ұқсас тықтары мен айырмашылықтарын көрсету;


- символдың семантикасының белгілерін көрсету: мазмұнының кешенділігі, мағыналарының теңдігі және көпмағыналылығын нақтылау;


- символдың дүниетанымға қатысты қалыптасқан антропоөзектік жүйесін көрсету: мифологиялық, діни-ритуалдық символдарға тоқталу, талдау;


- символдану үдерісінің архетиптік модельдерін сипаттау: ұлттың мекен орны мен табиғи-климаттық жағдайларынан туындайтын символдар, символ және түс, символ және космос, сандық символдар, анималистикалық символдар, жалпы этносты сипаттайтын (этникалық) символдарды сараптау.



Сипаттамалы және мәнмәтіндік, эксперименттік, жинақтау, топтау, салыстырмалы, сараптау т.б. зерттеу әдістері қолданылды.



Кітаптың теориялық маңыздылығы – әлемнің тілдік бейнесіндегі символдың қызметін зерттеу, адам – тіл – мәдениет, сана және таным арақатынасына арналған теориялық мәселелерге кеңірек тоқталу, тілдегі символ, таңба, белгілердің бір-бірінен айырмашылығын ашу, олардың семиотикалық, лингвомәдени ерекшелігін ашып көрсететін тұжырымдар жасаудан көрінеді. Кітап тіл білімінің антропоөзектік бағыттағы лингвокогнитивтік, лингвомәдениеттану, лингвосемиотика салаларының ғылыми-әдіснамалық негіздерін толықтырып, өзіндік үлесін қосады.



Символдардың философия, мәдениеттану, лингвомәдениеттану, лингвистика, семиотика, әдебиеттанудағы қызметі мен орнын анықтау, түсініктер беру жұмыстың теориялық маңызын толықтырады.


Біздің негізгі зерттеу нысаны ретінде алып отырған символ лингвистикалық әдебиеттерде нақты белгіленбеген. Алайда, басқа ғылым салаларында, философия, семиотика, психология, филология, мифология мен фольклористикада, ол жайында көптеген зерттеулер бар. Біз, өз кезегінде, символға қатысты түсініктер мен анықтамаларды жүйелеп, лингвистикалық тұрғыдан қарастыру үшін негізгі пікірлер мен құрылымдық семантика тұрғысынан зерттеуді мақсат етеміз. Жұмыс барысында бұл құбылыстың концептуалды талдауы жүргізіліп, ұғымы анықталып, негізгі қасиеттерінің анықталуына күш салынады.

5 Мимика және ым-ишараттың көрнекі түсіндірме сөздігі бойынша

деректерді жүйелеу

Жоспар бойынша бұл кезеңде түсініктемесі берілген ым-ишараттарға иллюстрациялар (фото-суреттер) әзірленді. 

Сөздік – қазақ ым-ишараттар суреттермен берілген, коммуникацияның көмекші құралдары иллюстрацияланған тұңғыш сөздік. Сөздікте ым мен ишараттарға ұлттық-мәдени код ретінде баға беріле отырып, ғылыми түсінік берілген. Ғылыми түсінікте немесе ғылыми очеркте мәдени кодтар туралы, ым-ишараттардың түрлері туралы, зерттелуі мен зерттеушілері туралы теориялық тұжырымдар берілді. Төменде ұсынылған талдау мысал бола алады:
Әуелі осы сандық мәліметтердің бейнелеп жазылу туралы:

1 Әр сөйлемінің соңында берілген суретте X және Y өстері беріледі, X

өсінде көрсетілген сандар – осы сөйлемді құрайтын буындар, яғни бес буынды сөйлем болса онда X өсінде беске дейін цифр болады, ал Y өсі, сол буындардың сол мезеттегі әуен шамасы, бұның өлшемі HZ, ал бейнелеп жазғанда Y осының төменгі мәні мен жоғары мәніне қайсы буындарда қандай өзгерістер болды дегенді білдіреді. 
2  Бұдан басқа мәліметтерді Excel құжатындағы санды цифрлардан көруге болады, мұнда әрбір буынның созылыңқылығы,  ұзындығы, әуені, дауыс күші туралы мәліметтер берілген.   
Екінші, сөйлемдер біркелгі емес, және әрбір түрлердің мағыналық ара жігі бұлдыр. Мысалы, ақыру, бақыру, бұрқ ету, ашулану қатарлыларды білдіретін мағынасы көңіл күй эмоциясы: ашулану, айбар шегу категориясына тәуелді, ал осы түрлерді барынша жинақтауға бола ма?  Себебі бұл түрлердің дыбыс жүзінде айырмашылығын табу тым қиындау.  
Бұдан тыс біздің ұшырап отырған мәселеміз интонациядағы эмоциялық бейнелеу мәселесіне саяды, бұл туралы ғалымдар былай зерттеген екен: әуелі Дарвин адамзаттың ең негізгі алты түрлі эмоциясын айырып шыққан, олар жеке-жеке, қуану, ашулану, қайғыру, қорқыныш, жалығу, жек көру.  
Ал одан кейін Йекман адам ашуланғанда қанның өрге ағатындығын, оның натижесі қол көтеріледі, төбелес оңай туылатындығы, яғни адамзат табиғат дүниесінде қатерге төтеп бермекші болса қолына нәрсе алады немесе жұдырық сілтейді, ал қорыққанда қан төмен ағады да қорқынштан қаша жөнелуге дайындалады дейді.   

Кесте 2 – Ғалым Искелер бойынша алты түрлі көңіл күйге әсер ететін факторлар:

Сондықтан көңіл күйдің түрлі бейнеленуі бір арнада болуы, түрлерінің тым жіңішке емес, типтік болуы өте маңызды.

• Адресанттардың бір-бірін қорқытуы, ықтырып алғысы келуі, біреуінің екіншісіне күш, айбат көрсетуі, қоқан-лоқы танытуы.

◆ – Кобозев қайда? – Успенский айқайға басты (Мұртазаев Ш. Жұлдыз көпір, 205-б.).

1 сурет – дыбыс ырғағының өзгерісі

2-сурет – дыбыс ырғағының бейнеленуі

Ақыра айтылған сөз де, оқыс шыққан ақырған дауыс та қарсы жақты ықтыру үшін, қорқыту үшін қолданылады, мұнда дыбыстың суперсегменталды элементтері, яғни әуен сызығы, дауыс ұзақтылығы, дыбыс күші, тембрі сияқты 4 негізгі шамасы қарастырылады, осы шамалар зерттеледі. Мысалы, ақыру көбінде адамзаттың немесе хайуанаттың қарсыласына өзінің зор екендігін ұғындыру мақсатында шығатын дауыс. Яғни әуен барынша жоғары болады, суретте әуеннің ең төмені – 100 герц болса, ең жоғарғысы 400 герц көлемінде болып шыққан. Әуеннің жоғарысы мен төмені арасындағы айырмашылықтың зор екенін аңғартады. Дыбыс әуені төменгі нүктеден барынша жоғары нүктеге қарай шапшаң қозғалады, дыбыс әуені күшті болған сайын ақыру шамасы да сондай жоғары болмақ, сонымен бірге оған ұқсас, дауыс қаттылығы да күшті болады. Дауыс ұзақтығы қалыпты, бұл сызбадағы ең маңыздысы – тембр, яғни кеңірдектің пішіні немесе желбезектің жиырылуы, оның әсерінен дауыс гүрілдеп шғады, құлаққа тұрпайы естіледі.   

Жоғарыда дауыс ырғағының талдауы жасалса, төменде бейвербалды амалдардың вербалдану түрлері мен оның иллюстрациясы көрсетілген.
АЛАҚАН

3 сурет – Алақан: алақан ашу

▽  Екі қолды жоғары көтере түсіп, алақандарын ашып ұстау. 
•  Тілек тілеу, тәңіріден ойындағысының орындалуын сұрау. 

◆  Оның киіктің лағының көзіндей, шарасы үлкен, тұп-тұнық қара көзі кілкілдеп жасқа толған бойы, әке мен шеше алдында тізесін бүгіп, аспанға, шаңыраққа қарап, алақанын ашып, саусағын созып, қолын жайды (Бақбергенов С. Бөрте.,168-б.).

Алақан: екі алақанды жаю. Әлденеге таңырқау, түсібегенін біреуден қайталап сұрау,  яки айтқанды түсінбей қалу.

А                                         Ә                                        Б
4 сурет – Алақан: екі алақанды жаю

◆  Екі алақанын кең жайып, даусын көтере сөйледі:
– Ия, рас-ау, шындық бір заманда жасаған әр қауымның тобында әр алуан болмай қайтеді (Әуезов М. Жиырма томд., 5-т., 38-б.). 

◆ – Бар болғаны, кәне, қай жерімен жұғып қалатын еді? – Екі алақанын жайып кезек-кезек қарайды (Қазыбеков Н.Ағайын, 77-б.). 

◆ – Пах-пах! Міне, керемет! – деді Атшабар екі қолын алға қарай созыңқырай ұстап, екі алақанын жайып жіберіп, қасындағы жолдасына күлімдей қарап.

5 сурет – Алақан: алақанмен (жүрегін) басу

▽ Оң қолды шынтақтан бүгіп, ашық алақанды көкірек тұсына қойған кезде басты иіп, көзді төмен салып орындайтын сәлемдесу ишаратының түрі.

•  Жасы үлкен адамға құрмет көрсетудің, оны қадір тұтатынын білдіретін, шын жүректен саулық тілеуді көрсететін ишарат.

◆ Қарт намазын оқып болды да, жайнамазын іліп, кей тұсының жүні түсіп, тықырланған қоңыр аю терісінің үстіне молдасоқына отырды. Заманбай десе дегендей, заманында болған адам екені көрініп тұр, қасқая түсіп отырысы тоқсандағы шалдай емес, әлі де ат үстінде тік отырып, ел аралап билік айтатын қуатты адамның кейпін танытқандай. Екі айрылып кеудесін жапқан бірқара қылтанақсыз аппақ күміс сақалы ғана ұзақ өмірдің, көне тіршіліктің белгісіндей. Ақан жүрек тұсын алақанымен басып, тәжім ете қол берді (Жүнісов С. Ақан сері). 

4 сурет – Алақан : алақанды сарт соғу, ұру, шапалақ соғу

▽ Екі қолдың алақанын бір-біріне ұрып, дыбыс шығару немесе бір қолды жоғары қарай иықтың деңгейіне дейін көтере беріп, кілт төмен түсіріп екінші қолдың алақанына сарт еткізіп ұрып қалып, дыбыс шығару.

•  Таң қалу, таңдану, ғажаптану және шошыну. 

–  Ғажап! – деді Бейли екі алақанын сарт соғып. Бұл Түркістанда жүре берсең, неше түрлі сұмдықтарға кездесесің (Мұртазаев 
Ш. Жұлдыз көпір.3-кіт.,42-б.). 

Алақан: алақанды алақанға сарт еткізіп соғу.

▽ Бір коммуниканттың оң жақ қолының алақанына екінші біреудің оң жақ алақанын сарт еткізуі. Коммуникацияға қатысушы тараптардың бір келісімге келуі, бір байламға тоқталуы, «Осыған келістік, сөз байланды!» деген кезде орындалады. 

                             А                                           Ә

5 сурет – Алақан: алақанын уқалау. Алақан: алақан сипалау

▽  Екі қолдың алақандарын бір-біріне алма-кезек тез-тез тигізу. Бірақ бұл амалдың басқа біреудің алақанын сипалаудан орындалуы да, мағынасы да  бөлек. 

•  Құшырлану, әлденені сабырсыздана күту.
◆  Қызы келіп қолына түссе, оның өзі келгендей-ақ айқайлап алақанын сипалайды (Бақбергенов С. Бөрте., 169-б.). 

Алақан: алақан сипалау.

▽ Коммуниканттың қасындағы адамның қолын алақанын тигізе отырып сыртынан сипалауы.

• Жаны ашу, аяу.

◇ Анасы іші елжіреп баласының жарылған қолын алақанымен сипалады.

6 сурет – Алақан: алақанын уқалау
▽ Екі қолдың алақанын бір-біріне жанастыра тигізіп, үйкелеу.
•  Әлденені тосу, күту, рахаттану, рахат сезіміне бөлену.

◆ Бірақ Рысқұловтың әйелі екенін  білгенде, біртүрлі қутыңдап, алақандарын уқалап:
– Жарайды, мадам, өте ауыр қылмыс. Ешқандай уәде бере алмаймын, – деп шығарып салды (Мұртазаев Ш. Жұлдыз көпір. 3-кіт.,210 – б.). 

◆ Қушекин алақандарын уқалап, рахаттанғаннан көзі мүлде жұмылып қалды (Ш.Мұртазаев.Жұлдыз көпір,136-б.). 
АЛАРУ

7 сурет – алару: алара қарау

▽ Адамның қабағын түйіп, адресатқа көз аңғарын кең ашып қарауы. 

•  Жаратпау, ұнатпау. 
◆ Ол торыдан түсер ыңғай таныта бергенде Ошыржаппен тізе тиістіре қатар отырған Қамбар айналасына алғаш рет алара қараған (Сегізбайұлы К. Беласқан, 100 – б.).

◆ Кемпір жауап бермей, көзімен алара қарап өте шықты (Бақбергенов С. Бөрте., 249-б.).
•  Жақтыртпау, тыйым жасау.

◆ Айтық тамағын кеней берген. Марғау Қоқым ауыз ашып болғанша талай көш қыр асып кететінін білген Тиес Айтыққа «Жосықтан озба!» деген сыңаймен алара қарап алып, қамшысын алдына тастады (Есләмғалиұлы М. Әйтеке би,360-б.). 

АЛЫП БЕРУ// ҚОЛ ЖАЛҒАУ

8 сурет – алып беру: шай үстінде кесесін алып беру
▽ Дәрежесі жоғары сыйлы адамның коммуникантқа өз қолымен бір затты (кесені) алып беруі.

•  Құрметтеу, сыйлау, қадірлеу. 

◆  Әсіресе, аупарткомның бірінші хатшысы Дәрібаевтың өзі Ақжанның кесесін алып беріп, құрақ ұшып отырғанын көргенде, одан әрмен жаны шырқырап, жаман қысылды (Жұмаділов Қ.Атамекен, 175-б.).

Әлеуметтік-топтық сипаттама қарым-қатынас кезінде тілдік ұжым біртегіс, жаппай қолданатын бейвербалды құралдардың әлеуметтік, топтық сипаттарынан қалыптасады. Бұл бөлік көбінесе кәсіби бейвербалды элементтердің ортақ белгілерін анықтаумен байланысты. Сөйлеушінің ұлттық немесе территориялық атрибуттары диалектілік бейвербалды элементтерді анықтап алуға көмектеседі. Ең бастысы осы топқа енетін бейвербалды элементтер ұлттық менталитетпен байланысты, бейвербалды амалдардың ұлттық ерекшеліктерін анық көрсететін де – осы топ. Сөздікте бұл жағы да қарастырылды.


Қазіргі кезде сөздік 100% (200 стр.) дайын.

6  МБЖЖ ұсынған журналдарда, республикалық және шетелдік ғылыми

теориялық конференцияларда баяндама жасау

Қоршаған дүниенің тілде бейнеленуі, біріншіден, адамның әлемге деген көзқарасымен сипатталатын болса, екіншіден, әрбір жеке тілдегі әлем моделіне, қоғамдағы ұлттық әлем бейнесіне ұласады. Бұл жеке тілге басқалардан ерекшелену сияқты сипатын береді. Себебі әр тілдің өзіне ғана тән концептуалдану әдістері бар. Яғни, әрбір жеке тіл қоршаған әлемді өзінше бөлшектейді, абстрактілі бейне-бірліктер құрады, сөйтіп әрбір тілдің концептуалдығы, негізінен, адамның әлем туралы бейнесінде кескінделеді. Ал осы концептуалданудағы концепт ұғымы – когнитивтік лингвистикадағы негізгі ұғым. Семантикалық бағытта концепт сөзге сәйкес келсе, логикалық бағытта ұғыммен сәйкес келеді. Демек, әлемнің пәк бейнесі (наивная картина мира) когнитивтік модельде айқындалады. Ол өз кезегінде ұжымдық санамен, көзқараспен, ұжымдық философиямен байланысты болады. 

Концептуалды жүйе адам баласының әлем, дүние, қоршаған орта жайлы жалпы білімін когнитивтік категориялар түрінде қордалап сақтайды. Концептуалды жүйенің тілдік оралымдарды интерпретациялау кезіндегі қызметі, өзіндік орны айрықша, себебі мағынаның мәнмәтінге бағынуы, тәуелділігі оны концептуалды білімге жүгіну арқылы өңделуді қажет етеді. Ал тіл мен әлем арасындағы байланыс концептуалды құрылым арқылы жүзеге асады, себебі ол концептуалдық құрылымда жүйеленеді. Концептуалды бірліктер дүние, әлем туралы біздің білімімізді абстрактілік тұрпатта бейнелейді, сәулелендіреді, әрі сырттан келетін ақпараттарды категорияларға жіктей отырып, өңдеуге мүмкіндік береді. 


Адам мен қоғамда әртүрлі сенімдер болады, соның ішінде, діни сенім әртүрлі мәдениеттердің қалыптасуына негіз болды.  Мәдениеттің мән-мағынасын табиғаттағы әлемдік күштердің батыл іс-әрекеттерінің нәтижесімен байланыстырылып, мәдениет – адамзат қызметінің жемісі деп есептелінеді. Мәдениет жайлы ғалымдардың бір-бірін толықтырған, жетілген анықтамалары бойынша түрлі пікірлер қалыптастыруға болады. А.Верещагин мен В.Костомаров сынды зерттеушілердің айтуына сүйенсек, мәдениет табиғи, биологиялық немесе физиологиялық сипаттарға бағынбайды, ол адам баласының белгілі бір топтық қарым-қатынасының нәтижесінде туындайды. Көптеген ғалымдар, өз кезегінде, мәдениет туа бітті емес, қарым-қатынас салдарынан шартты түрде қабылданады деген пікір білдіреді. Шын мәнінде, сырт көзбен қарағанда, бір қоғамның өз ішінен де әртүрлі мәдениеттің көріністерін табуға болады. Қазіргі кезде отандастырымыздың (қазақстандықтардың) түрлі шетел мәдениетіне еліктеуі салдарынан көптеген өзге мәдениет белгілері, нышандары пайда болып жатыр. Бір жағынан, мұны жаңа бір мәдениетке жатқызуға тырысқанмен, бұларды уақытша ағымдар деп санаған жөн болар деген пікір де бар.

7 Университеттің филология факультетінің студенттері мен магистранттары

үшін оқу құралын жасау
Аталмыш бөлім бойынша ЖОО-ның филология факультеттері студенттері мен магистранттарына арналған оқу құралын әзірлеу жұмыстары жалғастырылып жүргізілді. Ұлттық, әл-Фараби атындағы ҚазҰУ кітапханаларында жинақталған материалдарды талдап, соларға сәйкес түрлі тапсырмалар мен сұрақтар дайындалды. 
Таңбалардың түрі жасалуына қарай әртүрлі болып келеді. Қарастырылып отырған ым мен ишараттардың бұл тобы оптикалық таңбаларға жатады. Олардың ішіне «проксемика» (латынның «жақындап келемін», «жақындадым» деген мағынаны білдіретін «proximo» сөзінен шыққан), 

Коммуникациядағы жеке адамның кеңістігі қалай қолданыс табады және коммуникацияға қатысып тұрғандар оны қалай қабылдайтынын проксемика қарастырады. Сондай-ақ іскери әңгіме кезінде коммуникацияға түсу барысындағы арақашықтықтың қалай сақталатынын, оның қандай мән беретіндігін  зерделейді. Адамды коммуникация кезінде қоршап тұрған кеңістік, аумақ кеңістік сферасы деп аталады. Ал оның мөлшері (жақындығы, қашықтығы, көлемі) коммуниканттың мәдениетіне, оның эмоционалдық күйіне, әлеуметтік ортасы қалыптастырған дағдысына байланысты.  

Берілген бағыт бойынша теориялық еңбектер қаралғаннан кейін оқу құралының «Ойлаудың бейвербалды түрі немесе тілдік емес кодтар туралы» атты бөлімі дайындалды. Соған сәйкес төмендегі тапсырмалар әзірленді:
Талқылауға арналған сұрақтар:

1. «Код» терминін қарым-қатынас теориясы бойынша қалайша түсінесіз?
2. Лотмон бойынша «семиосфера» ұғымын қалай түсінесіз?

 
Төмендегі сұрақтарға жауап беріңіз:



1. Бейвербалды амал дегеніміз не? 

2. Әлеуметтік стереотип деп нені түсінесіз?

3. Біз ым мен ишаратты әлеуметтік стереотип түріне неліктен жатқызамыз? 
4. Бейвербалды амалдардың ұлттық ерекшелігін қалай анықтаймыз? 

5. Тіл мен паратілдің айырмашылығы неде? 

Реферат тақырыптары:
1. Паралингвистикалық факторлар. 

2. О.Бөкеев және қазақ паралингвистикасы: Тоқа шалының образы 


Зерттеу нәтижесінде төмендегі мақала жарияланды: 
1. Момынова Б. Рухани жаңғыру: когнитивтік лингвистика және
концептуалдану үдерісінің маңызы // Тілтаным, 2019 ж., 1-нөмір

Оқу құралы 45% дайын болды. Бұл жұмыс 2020 жылдың аяғына дейін жалғасады.  

ҚОРЫТЫНДЫ
Атқарылған жұмыстарға сәйкес төмендегідей қорытынды жасауға болады:

- ғылыми-зерттеу жұмысын жүргізу бойынша жасалған келісім шартта көрсетілген күнтізбелік жоспар бойынша қойылған мақсаттар мен міндеттер орындалып, уақытылы жүзеге асырылды; 
- әр бөлімнің параметрлеріне сәйкес толыққанды зерттеу жұмыстары жүргізілді. Жоспар бойынша алға қойған міндеттерін атқару барысында материал жинақталып, тиянақты талдау жасалды; 
ҒЗЖ бөлімдері бойынша шығарылған қорытындылар:
Выводы по результатам НИР отдельных разделов проекта:
1 Шәкәрім – жазба әдебиеттің өкілі. Бұл арада Шәкәрімге дейінгі

жыраулардан бөлек, өзінше сара жол тауып, жазба сипатты тілдік кестемен өрнек салған Дулатты айналып өту дұрыс болмас еді. Дегенмен де Шәкәрімнің алдында керемет тілдік үлгіні дүниеге келтірген Абай тұрды. Сондықтан оның тілін саралауда қайта-қайта ұлы Абайға жүгінуге тура келді. Өйткені «Енді Абайды және оның ақындық мектебін жүйелі түрде зерттейтін мезгіл жетті. Ақынның ең жақын шәкірті Шәкәрім екі дәуірді көрген. ...Шәкәрім санасындағы ғылым өлшемі ол – гуманизм» (Ғ.Есімов. Сана болмысы. – РИМП «Эксито – ПКП «Верена», Алматы, 1994 (51-б.) екенін философтар тап басып таныса,  осы ойды тілші-ғалымдар да айтып жүр. Осы ой, осы бағыт зерттеу жұмыстарында жалғасын табуы тиіс. Сондықтан Шәкәрімді Абайдың шәкірті дей отырып, оның шығармалары тілінің Абай туындыларының тілінен басқаша өрілгенін нақты тілдік деректермен негіздеу қажет болды. Сөйтіп жүйелі әрі сатылы жүргізілген тілдік талдаулар Шәкәрімнің индивидуалдылығын аша түсті, ал Шәкәрім тілін даралау мақсатында жазба дәстүр өкілі  болып саналатын аты аталған үш бірдей ақынның тілі салыстырылды.

Шәкәрім – тілдік тұлға. Тұлға ретінде тану, ең алдымен, оның әдеби тілге сандық, сапалық өзгеріс енгізгенін анықтаудан басталады. Соған орай зерттеу барысында әдеби стиль түрлеріне байланысты пікірлер айтылды, қазақ әдеби тілінің стильдік түрлерінің дамуына, нығаюына Шәкәрімнің қосқан үлесі сөз болды.  

Негізінен, бұл бөлім алға қойған зерттеу мақсаттары мен міндеттеріне толық жауап береді және күнтізбелік жоспарда берілген мерзімге сәйкес орындалды. 
ҒЗЖ нәтижелері алдағы уақытта оқу үдерісінде қолданылып, элективті курс немесе «Қазақ әдеби тілінің тарихы» сияқты пәннің құрылымдық бөлігі ретінде филология факультетінің бакалавр, магистратура және докторантура деңгейлерінде оқытылады.
Сонымен қатар, зерттеу нәтижелері қатар қазақ тіл білімі тарихы бойынша атқарылатын ғылыми зерттеулерде қолданыла алады.  
Ғылыми жобаның осы бөлімінің нәтижелері қазіргі кезде өте өзекті және алғаш рет орындалған жұмыс қатарына жатады, сол себептен бұл зерттеу міндетті түрде жалғасуы керек. 

3 Зерттеу жұмысы бүгінгі таңда тіл деңгейі бірліктерінің мән-мазмұнын мәтін арқылы ашуға мүмкіндік тудырып отырған мәтін теориясын жетілдіруге, толықтыруға арналған. Алғашында тілдік бірлік ретінде мойындамай, даулы пікірлерге арқау болған мәтін кейіннен зерттеудің нысанына айналды. Мәтіндік зерттеулер мәтін теориясын қалыптастырды. Бүгінгі таңда мәтін теориясы таратыла келе, бірнеше ірі-ірі салаларға, салалық бағыттарға бөлініп кетті. Олардың ішінде жазба мәтін мен ауызша мәтінді талдау барысында үлкен екі арна қалыптасты. Мәтін және дискурс теориясы екі арнаға тарамдалып, қазіргі кезде зерттелу үстінде. Сондықтан зерттеу жұмысында мәтін және дикурсқа байланысты дискуссиялы пікірлерге шолу берілді. Тарихи мәтіндер мен қазіргі мәтіндерді талдау мен көне мәтіндерді тану, мәтін түзілімін саралау мен мәтін құрылымына тоқталу – қай-қайсысы болмасын, күрделі, кешенді тілдік зерттеулерді қалыптастырды. Күрделі тілдік құбылысқа жататын мәтін жазушы -автордан да, қабылдаушы – оқырманнан да, интерпретатор – зерттеушіден де кең білім аясын, жан-жақтылықты талап етеді. Қандай да болмасын жанрдағы мәтінді зерттеуге нысан еткенде, автор – мәтін – адресат үштігі арқылы ғана мәтінді талдауға, тануға, құрылымын түсіндіруге, жасалымын сөз етуге болатыны үнемі назарда болды. Қорыта келгенде, зерттеу жұмысы бойынша мынадай тұжырымдар жасалды: Мәтін теориясы таратыла келе, қазіргі кезде бірнеше ірі-ірі салаларға, салалық бағыттарға бөлініп кетті. Мәтінталдау мәтінтудырушы тілдік тұлғадан бастап, көркем шығарманың өзін түзуші белгілерді, мәтінтүзілімге қажетті тілдік бірліктерді, мәтіннің типтері мен түрлерін анықтауды, мәтіндік бөліктерді талдаумен бірге, қабылдаушының тілдік құзіреті қарастырылатын, түрлі тілдік кеңістігі зерттелетін маңызды сала болса, мәтінтанулық зерттеулердің шығарма иесі мен ол дүниеге әкелген туындының тілдік сипатын ашу, салыстырмалы және тарихи тұрғыдан талдау, сол арқылы тұтас бір тарихи кезеңге тән тілдік (лексика-грамматикалық, фонетикалық) және көркемдік-стильдік ерекшеліктерді анықтайтын әлеуеті болады, сонымен бірге мәтінтану да, мәтінді талдау да қай жағынан болмасын өзара бір-бірімен байланысты, тілдік бірліктердің қолданыстағы немесе әрекетті жағдайдағы мағынасы мен құрылымын тануда әлеуетті.
Негізінен, бұл бөлім алға қойған зерттеу мақсаттары мен міндеттеріне толық жауап береді және күнтізбелік жоспарда берілген мерзімге сәйкес орындалды. Монография 100% дайындалды.

ҒЗЖ нәтижелері алдағы уақытта оқу үдерісінде қолданылып, элективті курс немесе «Мәтін лингвистикасы», «Текстология» сияқты пәннің құрылымдық бөлігі ретінде филология факультетінің бакалавр, магистратура және докторантура деңгейлерінде оқытылады.



4 Ұлттық кодтың бірі болып есептелетін символдарға арналған бөлімде біз тілді екі іргелі бағытта қарастыра аламыз және екеуі де мәдениетпен тікелей байланыстылығын анықтадық: айтылу мен сөйлеуде кодталған таңбалар арқылы және сол таңбалар мен символдардың контекстегі әрекеті арқылы. Жоғарыда айтып өткендей, адамды жануардан айыратын белгі – оның символ құру арқылы қоршаған ортамен байланыс жасауы.  

Зерттеу барысында таңбалар жүйесіне көшпес бұрын негізгі бөлімнің бірінші тарауында толығымен теориялық ақпаратқа негізделіп, әлемнің тілдік бейнесі, әлемнің концептуалдық бейнесі, тіл және мәдениет арасындағы қарым-қатынас анықталды. Адам үнемі қоршаған ортамен ықпалдасып жатқандықтан, оған деген өзінің қарым-қатынасын жасап, белгілі бір образдар мен бейнелер арқылы әлемнің бейнесін құрады. Сол әлемнің бейнесі кейін тілде когнитивті тұрғыда концептуалданудың нәтижесі ретінде өз көрінісін тауып жатады. Адамның түсінігі мен танымының, логикалық ойлаудың нәтижесінде санада түрлі кодталған таңбалар пайда болып, әлемдің тілдік бейнесін құрайды. Сондықтан да, біз адамның тілі арқылы оның әлемді қалай көріп-біліп, мәдениетті қалай танитынын біле аламыз. Адамның тілі арқылы біз мәдениеттің көрсеткіштерін, ұлттық сананы зерттеп кез-келген ұлт туралы ақпарат алып, сол ұлтты тілі арқылы ішінен, тереңірек, кең түрде білуге мүмкіндік аламыз. 

Монографияны жазу барысында көптеген шетел, ресейлік және қазақ ғалымдарының еңбектері сараланды: қазақтың  Кеңесбаев І., Қайдаров Ә., Сыздықова Р., Манкеева Ж., Смағұлова Г., Шакенова Э., Ақбердиева Б.Қ., Қондыбай C., Жаманбаева Қ.Ә., Айтбаева Н.К., Алдашева А., Момынова Б., Қайырбаева Қ., Ибраимова Ж.Т. және басқа да ғалымдарының теориялық, зерттеу еңбектері зерделеніп, орыстың Колесов В.В., Пименова М.В., Лосев А.Ф., Лотман Ю.М., Апресян Ю. Д., Маслова В.А, т.б. шетелдік  M.Baker., Джан Юнь, G. Leech, Emiko Ohnuki-Tierney, Tайлор Э.Б., Wheelwright P., Cassirer E., Ricoeur P., Frye N., Todorov Tz., Biedermann Hans, Лакофф Дж., М. Джонсон, Леви-Брюль Л., Bennett M.Berger сынды аты шыққан ғалымдардың ғылыми еңбектерімен танысып, керекті ғылыми ақпарат жиналды. Одан бөлек М. Әуезов, Ы. Алтынсарин, Ж. Аймауытов, І. Есенберлин, Қ.Мырзалиев және басқа да қазақтың майталман ақын-жазушыларының шығармалары мен қазақтың фольклоры, мифтері мен аңыз-әңгімелері, ертегілері және басқа да  көркем әдебиеттің туындыларынан мысалдар жиналып, зерттеудің дереккөздері алынды.  

Негізінен, бұл бөлім алға қойған зерттеу мақсаттары мен міндеттеріне толық жауап береді және күнтізбелік жоспарда берілген мерзімге сәйкес орындалды. Монография 100% дайындалды.

ҒЗЖ нәтижелері алдағы уақытта оқу үдерісінде қолданылып, «Семиотика», «Когнитивті лингвистика», «Лингвомәдениеттану» сияқты элективті курстардың құрылымдық бөлігі ретінде филология факультетінің бакалавр, магистратура және докторантура деңгейлерінде оқытылады.

5 Қазақ ым-ишараттарының иллюстративті түсіндірме сөздігінде күнделікті қарым-қатынас кезінде коммуниканттар тарапынан орындалатын ым-ишараттардың мәні ашылады, мағынасы нақтыланады, сол арқылы коммуникацияға қатысушылардың коммуникативтік діттеміне жетуіне көмегі тиетін бейвербалды амалдардың түрлі тілдік сипаты айқындалды. 

Ұғым, түсінік сөз семантикасының бір бөлігін ғана құрайды. Ал адамның ерекшелігінің өзі оның нақты және абстрактілі түрде, 
яғни бейнелі түрде және символдармен,  өз тарапынан өзіндік баға бере отырып, құндылықтармен ойлай алатындығында. Сондықтан адам ым, ишаратты көріп те белгілі бір ой түйеді, соған орай алдына қойған ойын, мақсатын іске асырады, яғни коммуникативтік интенциясына қол жеткізеді.
Ым-ишараттардың негізгі қызметі – эмоцияларды жеткізу, түрлі аффектілерді бейнелеу, яғни түрлі эмоциялардың адамның бет-жүзінде, өңінде көрінуі, өңінен білінуі, бетіне тебуі, түрінде тұруы, жүзіне шығуы, қимыл-әрекеттерінен сезілуі. Ал эмоциялар тіршілік атаулыда саналы адамға тән және оның түрлері көп. 

Бейвербалды амалдардың ұлттық сипаты басымдығын  ескергенде, ұлт мәдениеті мен ұлттық танымды тереңірек ұғынуға мүмкіндік беретін ұсынылып отырған сөздікті ұлттық сипаты басым материалдар бір жерге топтастырылған оқу құралы ретінде  де қабылдауға болады. 

Негізінен, бұл бөлім алға қойған зерттеу мақсаттары мен міндеттеріне толық жауап береді және күнтізбелік жоспарда берілген мерзімге сәйкес орындалды. Сөздік 100% дайындалды.

ҒЗЖ нәтижелері алдағы уақытта оқу үдерісінде қолданылып, «Паралингвистика», «Лингвомәдениеттану» сияқты элективті курстардың құрылымдық бөлігі ретінде филология факультетінің бакалавр, магистратура және докторантура деңгейлерінде оқытылады.


6 Бұл бөлім бойынша мынадай қорытынды жасауға болады: күнтізбелік кестеге сәйкес атқарылған жұмыстар мен зерттеу нәтижелерін көрсететін 21 мақалалар берілген. Жоспар бойынша 2019 жылдың қараша айына дейін 1 мақала SCOPUS мәлімет қорына енетін журналда жарияланды. Одан да бөлек 1 ғылыми мақала БҒЖБҚ ұсынған журналда және 19 республикалық және халықаралық конференциялар жинағы мен периодикалық басылымдарда жарияланды.

Жыл бойы мерзімдік жоспар бойынша 2 монография («Мәтін кеңістігі: семантикалық және этимологиялық аспект» және «Әлемнің тілдік бейнесіндегі символдар жүйесі»)  мен 1 сөздік («Қазақ ым-ишараттарының иллюстративті түсіндірме сөздігі») шығарылды. 

7 Бұл бөлім бойынша оқу құралын құрастыру, жазу жұмыстары қарқынды жүріп жатқанына көзіміз жетті. Оқу құралында берілген материалдар мен тапсырмал филология мамандығын оқып жатқан бакалавр, магистратура және докторантура деңгейлеріне аса қажетті болмақ. Кітапты құрастыру барысында оқу құралына қажетті талаптардың барлығы сақталып жатыр. Тапсырмалар, талқыланатын сұрақтар мен реферат тақырыптары студенттердің біліктілігіне сәйкес келеді және паралингвистика бағыты бойынша білім аясын кеңейтеді, бейвербалды амалдардың классификациясы мен ұлттық ерекшеліктерін, әмбебап немесе керісінше жеке сипат алатындығын білетін болады.
Негізінен, бұл бөлім алға қойған зерттеу мақсаттары мен міндеттеріне толық жауап береді және күнтізбелік жоспарда берілген мерзімге сәйкес орындалды. Оқу құралы 45% дайындалды.

ҒЗЖ нәтижелері алдағы уақытта оқу үдерісінде қолданылып, «Паралингвистика», «Семиотика», «Психолингвистика», «Лингвомәдениеттану» сияқты элективті курстардың құрылымдық бөлігі ретінде филология факультетінің бакалавр, магистратура және докторантура деңгейлерінде оқытылады. Соған қоса, аталған пән салалары бойынша жүргізетін ғылыми зерттеу жұмыстарын орындауда қолданыла алады.

Ғылыми жобаның осы бөлімінің нәтижелері қазіргі кезде өте өзекті және алғаш рет орындалған жұмыс қатарына жатады, күнтізбелік кестеге сәйкес уақытында орындалып келе жатыр, сол себептен бұл зерттеу міндетті түрде жалғасуы керек. 

ҚОСЫМША А
Білімділерге бес сауал

Білімділерден бес түрлі сөздің шешімін сұраймын. Әншейін жұмбақ емес, өз ойымша, адамның екі дүниесіне бірдей керек. Бұл сөздерге дін кітабынан дәлел көрсет деймін, тура ғана ақыл қабыл аларлық дәлел болса екен. Жауап беруші қазақ болсын, басқа жұрт болсын – бәрібір, бірақ жауап қазақ тілімен жазылсын яки қазақша тәржіме етілсін. Бірлі-жарым араб, фарсы яки орысша сөз кірсе, қазақша тәржімесі жазылса екен. Жауап неғұрлым ұғымды, қысқарақ сөзбен жазылса екен һәм не «Айқап» арқылы, не тура өзіме төмендегі адрес бойынша хатпенен жіберілсе екен. Екеуінің қайсысымен жазылса да, қол қойылған болып, адресі көрсетілуі тиіс, себебі, құдай жеткерсе, бұл туралы жиналған сөздердің бәрін жинап кітап қылып бастырмақ талабым бар. Бұл сұраған сөздерімді халық пайдасы деп ойлаймын; ол ойымды дұрыс көрсеңіз, жауапқа жеті тиын аямассыз деп үміт етемін. Бес сауал мынау:

1. Алланың адамды жаратқандағы мақсұды не?

2. Адамға тіршіліктің ең керегі не үшін?

3. Адамға өлген соң мейлі не жөнмен болсын рахат-бейнет (сауап-азап) бар ма?

4. Ең жақсы адам не қылған кісі?

5. Заман өткен сайын адамдардың адамшылығы түзеліп бара ма, бұзылып бара жатыр ма?

Қай түрлі жауап берсеңіз де, дәлелеңіз не?

Шаһкарим Хұдайберді оғлы

Адрес: Ст.Аркат, Семипалатинская обл. 

Чингизской волости, Шахкариму Худайбердину. 

Хат көп адамға қаратыла жазылған. Жауап қайтаруға нақты ешкімді де міндеттемейді, бірақ жауаптың болуына, қайтарылуына хат иесі мүдделі. Хатта күрделі сөйлемдер кездесуі жазуға машықтанған адамның қолын танытады. Құрмалас сөйлемдердегі байланысу тәсілдері қазіргі тілдік нормаға сәйкес келіп тұр, сол кездің өзінде-ақ жазба дәстүрді бойына сіңірген адамның стилі сезіледі. Сабақтастың құрамындағы компоненттер шылаулар (да, себебі) арқылы байланысқан: Екеуінің қайсысымен жазылса да, қол қойылған болып, адресі көрсетілуі тиіс, себебі, құдай жеткерсе, бұл туралы жиналған сөздердің бәрін жинап кітап қылып бастырмақ талабым бар.  Оның ішінде Һәм шылауы – алдыңғы дәуірден бері стиль құрауға қатысып, бұрыннан келе жатқан шылау. 
Осы айтылғандардың бәрін жинақтай келе, Шәкәрім хаттарының басты ерекшеліктері ретінде: 

а) көп адресаттылығын (көпшілікке арналғанын); 

ә) диалогтығын (көпшіліктің жауап беруін күтуіне қарай), яғни жауап күтуге арналғанын; 

б) экстраверттілігін; 

в) прозаикалығын (қара сөзбен жазылғанын); 

г) модальды-бағалауыштық бейтараптылығын (өз көзқарасын таңбайды, бірақ бағалау элементтері аз да болса, бар) атауға болады. 

